Қори Муҳаммад Расул жоме масжиди\nҚори Муҳаммад Расул жоме масжиди Каттақўрғон шаҳрининг марказий масжиди бўлиб, Ипак йўли кўчаси 188 уйда жойлашган.\nМасжид тарихи ўзига хос бўлиб, бугунги кўринишга келгунича кўплаб босқичларни босиб ўтган.\nМасжиднинг ҳозирга биносидан 50-60 метр берироқда Сармозор маҳҳаласи қабристони бўлиб, “Эшон мозор” деб юритилиб келган. Шу қабристоннинг кўча бетида қабристон номи билан аталадиган масжид бўлган. Тарихий манбаларга кўра бу масжид 1910 йилда қурилгани айтилади. Масжидда тахминан 1947 йилларгача жума ва ҳайит намозлари ўқиб келинган. Кейин эса сиёсатнинг оғирлашгани сабабли ибодатлар тўхтатилган. Фақатгина атрофда яшовчи уч, тўртта мўйсафидлар бомдод намозига келиб турганлар.\n1981 йил 14 сентябрга келиб, 1401 ҳижрий йилининг 15 зулқада ойи душанба куни Каттақўрғон шаҳар Сармазор маҳалласидаги масжидда мусулмонлар намоз ўқишлари учун рухсат берилади.\nМасжид ниҳоятда қаровсиз, хароб ҳолга келганлиги сабабли бир нечта намозхонлар илтимоси билан 1982 йил янги масжид қурилишига ижозат берилади. Шу эски масжиддан чамаси 50-60 метр беридан ер ажратиб берилгач, 1983 йил қурилиш ишлари бошланади.\nХалқ ҳашари ва ҳомийлар кўмагида 1985 йил 10 май куни масжид қурилиши ниҳоясига етиб, ишга тушади. Дастлаб у Эшонмозор номи билан юритилади. 1989 йил масжид қурилишига жуда кўп ҳисса қўшган ва унда имомлик қилган шоир ҳамда мураттаб қори Зубайдулло Хўжа ўғли Қори Муҳаммад Расул вафот этгач, масжид ҳайъати аризасига биноан Каттақўрғон шаҳар кенгашининг 1991 йил 23 январдаги қарори билан масидга “Қори Муҳаммад Расул” номи берилади.\nМустақиллик йилларида масжидда кўплаб ободонлаштириш ишлари олиб борилди. 2013 йил масжидга янги ёзги намозгоҳ айвон қурилди. Шунингдек 2014 йил масжид қайта таъмирланди.\nҲозирда масжидда Дусмуродов Хайрулло Тоҳирович имом хатиблик қилиб келмоқда\nКиритилган вақти: 28/01/2017 00:00; Кўрилганлиги: 2038\nМатериал манзили: http://www.sammuslim.uz/press/news/qori-muhammad-rasul-jome-masjidi\nЧоп этилган вақт: 06/08/2020 11:48


Салкам 12 миллион сўмлик энергетик ичимликларнинг ноқонуний айланмасига чек қўйилди\nСалкам 12 миллион ...\nСифати кафолатланмаган озиқ-овқат маҳсулотларини юртимизга ташиш қоидаларига риоя этмасдан, яширинча олиб кириш, шу билан бирга, сақлаш талабларига зид равишда уларни қайта сотиш мақсадида сақлаш каби ҳолатларга божхона органлари томонидан тизимли равишда чоралар кўрилиб келинмоқда.\nЖумладан, Наманган вилояти божхона бошқармаси Контрабандага қарши курашиш ва божхона аудити бўлими ходимлари ҳуқуқни муҳофаза қилувчи бошқа органлар билан ҳамкорликда Янгиқўрғон туманида тезкор тадбир ўтказишди.\nТадбир давомида фуқаро А.А.нинг яшаш хонадони холислар иштирокида белгиланган тартибда кўздан кечирилди.\nНатижада ушбу хонадонда тегишли ҳужжатлари бўлмаган 2,4 миллион сўмлик 240 дона энергетик ичимликлар борлиги аниқланди.\nЯна бир ҳолатда ушбу туманда яшовчи Т.У.нинг хонадони белгиланган тартибда кўздан кечирилди. Натижада ушбу хонадонда ҳам сифати кафолатланмаган, хорижда ишлаб чиқарилган умумий қиймати 9,4 миллион сўмлик 936 дона энергетик ичимликлар сақланаётганлиги аниқланди.\nҲозирда юқоридаги ҳолатлар юзасидан божхона органлари томонидан суриштирув ишлари давом эттирилмоқда.


Саудия Арабистони ҳаж вақтига қатарлик зиёратчилар учун чегарасини очади\nСаудия Арабистони қироли Салмон ибн Абдулазиз Ол Сауд жорий йилда ҳажни амалга оширмоқчи бўлган қатарликларга Саудия Арабистони билан қуруқликдаги чегарани кесиб ўтиш учун махсус электрон рухсатлар талаб этилмаслигини ва улар учун чегара очиқ бўлишини айтди. Бу ҳақда Al Arabiya телеканали хабар бермоқда.\nБундан ташқари, қирол ўз ҳисобидан қатарлик зиёратчиларни Доҳадан самолётларда Саудия Арабистонига етказиб қўйишга буйруқ берди.\nЖорий йилда ҳажнинг адо этилиши август охирига тўғри келмоқда.\nЭслатиб ўтамиз, июнь бошида Саудия Арабистони, БАА, Баҳрайн, Миср ва бошқа бир қатор давлатлар Қатарни уларнинг ички ишларига аралашишда ва террорчиликни қўллаб-қувватлашда айблаб, у билан дипломатик алоқаларни узиб қўйишганди.\nСаудия Арабистони ҳаж Қатар


16:53 / 20.04.2017 1815 pdf Ўқиш режими + -\nҚурайш қўшинининг лашкарбошиси Холид аввалига мусулмонларга қарши жанг қилган эди. Ҳудайбия сулҳидан сўнг Мадинага бориб, Расулуллоҳ соллаллоҳу алайҳи васаллам ҳузурларида мусулмон бўлди. Мута жангидан бошлаб Расулуллоҳ соллаллоҳу алайҳи васалламнинг барча ғазотларида, Макка фатҳида, у зотдан кейин Сурия фатҳларида қатнашиб, мардона жанг қилди, ўзининг салоҳиятли ва моҳир саркарда эканини кўрсатди.\nМолик Асри саодатда Исломга кирган эди, ҳатто закот маъмури вазифасига тайин этилганди. Аммо Расулуллоҳ соллаллоҳу алайҳи васаллам вафотларидан кейин пайдо бўлган ёлғончи пайғамбарлардан Сажжоҳ деган аёл билан бирлашиб, Исломдан юз ўгирди, вазифасига хиёнат қилди. У билан шартнома тузиб, Мадина устига юриш қилди. Халифа Абу Бакр унга қарши моҳир қўмондон Холид ибн Валид бошчилигида қўшин юбордилар. Холид Молик қўшинини пароканда қилиб юборди, унинг ўзи қўмондон ҳузурига келтирилди.\n— Нега Исломдан юз ўгирдинг? – сўради Холид.\n— Намоз ўқийман, аммо закот бермайман, – деди Молик.\n— Закот ҳам намоз каби фарз эканини билмайсанми? Бирини инкор этиб, бошқасига иқрор бўлиш Ислом динига зиддир!\n— Ҳа, сизнинг соҳибингиз шундай дерди.\nМоликнинг Расулуллоҳ соллаллоҳу алайҳи васалламга нисбатан бундай бетакаллуфона муносабати Холиднинг ғазабини жунбушга келтириб юборди. Ўзини аранг қўлга олиб:\n— Сен-чи? Сен у зотни ўзингга соҳиб деб билмайсанми? Нақ бошингни узиб ташлайман яна шундай гап қилсанг!\n— Соҳибингиз сизга шундай буйруқ бердими? – сўради Молик бепарво.\n— Бу гапни иккинчи бор такрорладинг. Бошини танасидан жудо этинглар буни, – дея амр берди ва Молик ибн Нувайрани қатл қилдирди.\nАммо ҳамма нарсада босиқлик, тадбир билан пухта ўйлаб иш кўрадиган Абу Бакр розияллоҳу анҳу бу масалада ҳам шошилинч, пала-партиш иш тутмадилар, иймонларига қарши бормадилар. Қизишаётган Умар ибн Хаттобни тинчлантирдилар:\n— Холид бу ишни ўз ижтиҳоди, яъни Қуръон ва суннатга суянган ҳолда раъйи билан амалга оширган. Мен Аллоҳнинг душманларига қарши суғурилган қилични қинига сола олмайман.\n— Бу воқеа душманларимиз тилини узайтириб юборса-чи? – сўрадилар қизишиб ҳазрат Умар.\n— Ким нима деса, деяверсин, Холиднинг хатоси уни вазифасидан бўшатишни тақозо этмайди. Моликнинг хотинини талоқ қилса, шунинг ўзи хатоларига жазо сифатида кифоя қилади, – дедилар ҳазрат Абу Бакр.\nҲақиқатан душманнинг хотинига уйланди, деб шундай саркардани ишдан четлатиш ақлга сиғмасди. Халифа сўзларида қатъий турдилар. Холидни чақиртириб келиб, қилган иши учун қатгиқ танбеҳ бердилар. Кейин ўша аёлни талоқ қилиб юборишга амр қилдилар. Холид дарҳол у зотнинг буйруғини бажариб, вазифасини адо этаверди.\nАммо Холиднинг кирдикорларини ҳазрат Умар кечира олмай, норози бўлиб юравердилар. Раҳбарлик ўзларига теккач, Холид ибн Валидни қўмондонликдан бўшатиб, ўрнига Убайда ибн Жарроҳни тайинладилар. Улкан қалб, кучли иймон соҳиби бўлмиш Холид бундан ҳеч қандай тушкунликка тушмай, мусулмон аскарлар сафида оллий жангчи бўлиб Ислом душманларини қақшатиб юраверди. Сурия фатҳида улкан қаҳрамонликлар кўрсатди. Буларни эшитган адолатнинг буюк мумассили ҳазрат Умар Холидни истеъфога чиқарганларидан кўп афсусландилар. Ана шу надоматлардан фориғ бўлиш учун Абу Бакр Сиддиқ розияллоҳу анҳунинг қабрларига бориб:\n— Аллоҳ сиздан рози бўлсин, эй Абу Бакр, одамларни танишда, уларга баҳо беришда мендан яхшироқ экансиз, – дея безовта қалбларига тасалли топдилар.\n16:51 / 20.04.2017 1811\n1815 16:53 / 20.04.2017\n1520 19:49 / 21.04.2017\n1603 19:50 / 21.04.2017


“Марказий Осиёда инсон ҳуқуқлари” ташкилоти сизларни узоқ йиллардан буён тутқунликда қолаётган, қийноқларга солиниб, яқинларидан жудо қилинган Мурод Жўраевнинг озодлиги учун овоз беришга чақиради”, дейилади 10 декабр куни ёйинланган мурожаатномада.\n61 ёшли собиқ парламент депутати Мурод Жўраев 20 йилдан буён Ўзбекистон қамоқхонасида қолмоқда. 1994 йилда у ҳокимиятни ағдаришга уринишда айбланиб ҳибсга олинган ва мол-мулки мусодара этилиб, 12 йилга озодликдан маҳрум этилган эди.\nМурод Жўраев озодликка чиқишига оз қолганида унинг жазо муддати уч марта турли баҳоналар билан узайтирилди.\nҲозирда Жўраев Чирчиқ шаҳридаги 64/6 жазони ўташ муассасасида сақланмоқда. Унинг рафиқаси Холбека Жўраеванинг айтишича, маҳбус турмуш ўртоғининг аҳволи ёмонлашганига қарамай, ғишт заводида кунига саккиз соатлаб ишлашга мажбурланмоқда.\nБу мамлакатда қийноқлар ва маҳбусларнинг ҳуқуқ-тартибот органлари ходимлари тарафидан таҳқирланиши, уларнинг адолатли маҳкамалардан мосуво қолаётгани, сўз ва эътиқод эркинлиги ва фуқаровий жамиятлар фаолияти чекланганини Ўзбекистондаги инсон ҳуқуқлари билан боғлиқ энг катта муаммолар сифатида қайд этилади.\nЎн уч йиллик қамоқ жазосини ўтаб, озодликка чиқиши керак бўлган 60 ёшли сиёсий маҳбус Муҳаммад Бекжоннинг жазо муддати икки йил аввал 4 йил 8 ойга узайтирилди.\nЖурналист Юсуф Рўзимуродов ҳам соғлиғи ёмонлашганига қарамай, 15 йилдан буён қамоқда қолмоқда.


Иммунитетни кўтарамиз | «Сиҳат-саломатлик» журнали\nСоғ-саломат ҳаёт кечириб, узоқ умр кўриш учун тўғри овқатланишнинг аҳамияти беқиёс. Негаки овқат оқсиллар, ёғлар, углеводлар, витамин ҳамда минерал моддаларнинг табиий манбаи ҳисобланади, оқсиллар организм ҳужайралари ва тўқималари янгиланишида зарур бўлса, ёғ ва углеводлар организмни қувват билан таъминлайди. Витамин ва минерал моддалар тананинг ҳимоя кучини оширади.\nШундай экан, овқатланишда витаминга бой ҳамда минерал моддаларга сероб маҳсулотларни етарлича истеъмол қилиш лозим. Бундай маҳсулотлар киши иммунитетини кўтаради. Маълумки, шамоллаш, ўткир респиратор вирусли инфекциялар ва гриппдан сақланишда иммунитет муҳим роль ўйнайди. Иммунитетни мавсумга шай ҳолда тутиб туриш учун организмни чиниқтириш, жисмоний фаол бўлиш, тоза ҳавода сайр қилиш ва тўғри овқатланиш талаб этилади. Айрим озиқ-овқат маҳсулотлари ҳам иммунитетни кучайтириш хусусиятига эга.\nСаримсоқ вируслар ва зарарли бактериялар кўпайишининг олдини олади. Шифокорлар ҳар куни ҳеч бўлмаганда бир бўлак янги саримсоқни истеъмол қилишни маслаҳат берадилар. Уни майда тўғраб тайёр овқатга ёки салатларга қўшиш ҳам мумкин. Хонадонда ликопчаларга кесилган саримсоқдан қўйиб чиқилса, худди ингаляция каби таъсир кўрсатади.\nАйниқса боғча ёки бошланғич синфларга борадиган болалар кўп шамоллашади. Бундай ҳолларда янги саримсоқ бўлагини ипдан ўтказиб боланинг бўйнига осиб қўйилса у камроқ касал бўлади.\nГўшт иммунитетни кучайтиришда мева-сабзавотлардан асло қолишмайди. Чунки организм меъёрда ишлаши учун унга оқсил керак. Гўшт таркибидаги темир микроунсури эса нафақат анемия ривожланишининг, балки турли касалликларнинг олдини олади. Гўшт таркибида темир олма ва анордагидан ҳам кўп. Шу сабабли, кунига 100 грамм мол гўшти истеъмол қилиш иммунитетингизни темирдек мустаҳкам қилади.\nБалиқнинг форель, лосось, тунец турлари иммун тизимини мустаҳкамлаш хусусиятига эга омега-3 ёғ кислоталари ва рух микроунсурига жуда бой. Бу фойдали моддалар бошқа балиқ турларида ҳам бор. Тадқиқотларнинг кўрсатишича, рух шамоллаш риновируслар кўпайишининг олдини олади ва даволаниш жараёнини тезлаштиради. Кальмар ва денгиз карами ҳам рухга бой маҳсулотлардир.\nЛимон, апельсин, мандарин сингари цитрус мевалар бактерицид ва вирусларга қарши таъсирга эга бўлиб, уларнинг таркибида кўп миқдорда C витамини, бета-каротин ва эфир мойлари бор.\nРезавор мевалар, масалан қизил ва қора смородина организмнинг барча ҳимоя кучларини фаоллаштиради. Маймунжон иммун ва асаб тизимини мустаҳкамлайди. Малина яллиғланишга қарши хусусиятга эга.\nШуни таъкидлаб ўтиш лозимки, реза мевалардан тайёрланган мураббо ва қиёмлар уларнинг фойдали хусусиятларини сақлаб қолади. Шу сабабли, куз ва қиш фаслларида ҳам бу реза мевалардан шу йўл билан баҳраманд бўлиш мумкин.\nРеза меваларга шакар ўрнига асал қўшиб истеъмол қилиш янада фойдали.\nНаъматак иммунитетни кўтарувчи маҳсулотлар орасида юқори ўринни эгаллайди. Наъматак дамламасини тайёрлаш жуда осон: меваларни термосга солиб, устидан қайноқ сув қуйиб, бир кечага дамлаб қўйинг. Эрталабга дамлама тайёр бўлади.\nНаъматак меваси C витаминининг кони бўлганлиги сабабли, унинг дамламаси ҳам шамоллашнинг олдини олишда ҳам ЎРВИ ва гриппни даволашда асқотади. Касалликдан кейинги ҳолсизлик ва паришонхотирликдан ҳам халос қилади.\nБрокколи карамини ҳозирги кунда бозор расталаридан қийинчиликсиз топиш мумкин. У иммун тизими ишини кучли рағбатлантириш хусусиятига эгалиги билан ажралиб туради. Бу ўсимлик таркибида кўп миқдорда рух, селен, A, C, D витаминлари борлиги туфайли, у нафақат шамоллаш касалликлари, балки жиддийроқ дардларга қарши курашишда ҳам ёрдам беради.\nОнкологик касалликларнинг олдини олиш учун брокколи карамидан истеъмол қилиш тавсия этилади.\nБрюссель карами ва гулкарам ҳам худди брокколи карам сингари шифобахш хусусиятларни ўзида жам қилган.\nЁнғоқлар аминокислоталар, ёғ кислоталари ва B гуруҳи витаминларига бой. Қовурилмаган бодом айниқса фойдали.\nБодом таркибидаги E витамини, селен ва магний микроунсурлари респиратор касалликларининг олдини олади.\nРангли сабзавотлар ҳисобланган сабзи, булғор қалампири, ошқовоқ, помидор, лавлаги иммунитет ишини рағбатлантиради ва ичак микрофлорасига ижобий таъсир кўрсатади.\nКўп миқдорда озиқ толалар сақлаши туфайли сабзавотлар организмнинг умумий аҳволини яхшилайди.\nЎзбекистон давлат жаҳон тиллари университети.\nUshbu maqola Сиҳат-саломатлик tomonidan 14.01.2016 da иммунитет, овқатланиш teglar bilan Тўғри овқатланиш bo'limda chop etildi.\n← Шамоллаб қолсангиз Кўп чекмасак, умр узаяр →


Қозоғистон Миллий банки: доллар учун 240 тенге оптимал ва мувозанатлашган нарх\n23:01 / 27.08.2015\nҚозоғистон Миллий банкида долларнинг курси 240 тенге атрофида бўлиши оптимал ва мувозанатлашган нарх деб айтилди ва ҳеч қандай кескин ўзгаришлар бўлиши кутилмаётгани қўшимча қилиб ўтилди.\n“Биз аҳолини тенге учун янги курсни қидириш билан шуғулланиш ўрнига бамайлихотир байрамларни нишонлашларини сўраб қоламиз. Бир ҳафта ичида кузатилган доллар учун 240 тенге атрофидаги нарх мувозанатлашган ва оптимал нарх. Сентябрь бошида у ёки бу томонга ҳеч қандай кескин ўзгаришлар бўлиши кутилмаяпти”, деб айтди Марказий банк раиси ўринбосари Нурлан Хусаинов.\nХусаиновнинг айтишича, йил охиригача Миллий банк техник қўмитанинг тўртта йиғилишини ўтказишни режалаштирган. Бу йиғилишларда банкнинг ориентирлари ва иқтисодий вазиятдан кутилажак натижалар, шунингдек. пул бозори операциялари ўтказиладиган таянч ставка белгиланади. Биринчи йиғилиш 2 сентябрга белгиланган.\nҚозоғистон Миллий банки раиси ўринбосари Олег Смоляков мамлакатда валюталар курси бутун дам олиш кунларига белгиланиши ва шунинг учун Қозоғистон Конституция кунининг нишонланиши арафасида курс жума куни белгиланиб, сешанбагача амал қилишини айтиб ўтди.


Уильям Батлер Йетс (1865-1939) | www.ziyouz.uz\nБош саҳифа Жаҳон шеъриятиИрланд шеъриятиУильям Батлер Йетс (1865-1939)\nУильям Батлер Йетс (1865-1939)\nЧоп этилган 30.12.2013 31.01.2018 МуаллифZiyouz.uz\nЙетс, Йетс, Ейтс Уильям Батлер (William Butler Yeats; 1865.13.6, Сандимаунт, Дублин яқинида — 1939.28.1, Рокбрюн, Франция) — ирланд шоири ва драматурги, символизм намояндаси. 90-йил лардаги «Ирланд уйғониш даври» маданий ҳаракатининг ташаббускори ва қатнашчиси. Биринчи миллий театр асосчиси. Ирланд адабиёт академиясини ташкил этишда қатнашган.\nЙетс ижоди ирланд фольклори билан мустаҳкам алоқада ривожланган: «Оссианнинг саргузаштлари» (1889) достони, «Сирли атиргул» (1897) шеърий тўплами ва бошқа «Хулиэннинг қизи Кэтлин» (1902) пьесасида ирланд халқининг миллий озодлик ҳаракати қўллаб-қувватланган. «Минора» (1928), «Айланма зина» (1933) шеърий тўпламларида тушкунлик кайфияти сезилади.\nИжодида кельт мифологиясига мурожаат қилган, бу унга миллий ирланд адабиётини қайта тирилтириш имконини берди.\nЙетс ўзининг саҳна асарлари билан шеърий драманинг тараққиётига салмоқли ҳисса қўшди. Умрининг сўнгги йилларидаги асарларида рамзий образларнинг кўплигига қарамай, киборлар жамиятидаги иккиюзламачилик ва риёкорликлар қораланади. Нобель мукофоти лауреати (1923).\nЎйин тушар оғизда шароб,\nСевги гуллар қароқда зарҳал.\nБу биз билган чин — ҳаёт аро —\nҚарилик ва ўлимдан аввал.\nМен оғзимга тутиб қадаҳни\nСенга боқиб, хўрсингум ҳар гал.\nАъзам Обидов таржимаси\nҚАЛБИНГНИ БУТУНЛАЙ СЕВГИГА БЕРМА\nҚалбингни бутунлай севгига берма,\nҲар доим муҳаббат ўйида юрма.\nСени маҳв этганин билганлари он\nАёллар қадрингни унутар, инон.\nБўсалар кўп бўлса, таъми оз бўлар,\nМеъёрини билсанг, бари соз бўлар.\nСуюмли нарсалар муваққат мудом,\nУларга юрагинг бермагил тамом.\nМафтун этиб олар авайлаб, майин,\nЮрагингни ўйин қиларлар кейин.\nКўру кар, соқовга айланадирсан,\nКўринмас арқонга бойланадирсан.\nСен энди ютқаздинг, енгилдинг буткул,\nСен энди қалбини бой берган бир қул.\nСуюклигим келди – яшнаб кетди боғ,\nҚадамидан гўё ёришди ҳар ён.\nАйтди: “Япроқлардай енгил сев, ўғлон”,\nЁш эдим, сўзига осмадим қулоқ.\nДарё ёқасини кездик вақти чоғ,\nҚордай оқ қўллари елкамда эди.\nТош ёрган майсадай эркин бўл, деди,\nМен-чи, оҳ, сўзига осмадим қулоқ!\nБўлди, тинчлан, энди, тинчлан, юрагим,\nЭскиларнинг қадим ҳикматин эсла:\nОлов ва тўлқиндан қўрқар бўлса ким,\nШамоллар олдида титроққа тушса,\nУни маҳв этади ёнғин ё тошқин,\nШамоллар учирар, этгайдир вайрон,\nҚолмагайдир ундан бирор ном-нишон.\nМУШУК ВА ОЙ\nЮксакларда сузиб борар ой,\nУ ён-бу ён юради мушук.\nНеларнидир излар, ҳойнаҳой,\nЕр бағрига узала тушиб.\nРазм солар ойга Миналуш,\nИзғиб юрар, мунгли миёвлар.\nОйнинг совуқ нури қилар ғаш,\nЮрагига хавотир солар.\nЎтлоқ бўйлаб югуради у,\nБосар майин панжаларини.\nЎйна, мушук, йўқолсин қайғу,\nОч юрагинг дарчаларини.\nРақсга жуда мосдир ушбу чоқ,\nОй ўргатар балки ўйнашни.\nУ ҳам жуда зериккан, чоғи,\nЎйнаб дилдан кетказар ғашни.\nШуъла тушган майин майсалар\nУзра юрар Миналуш аста.\nЮксакларда ой танҳо сузар,\nЯнги жойга силжир бирпасда.\nБилармикан, Миналуш бунда\nҚараганин ҳар ён нигорон.\nАтрофга бир аланглаб яна\nТермилганин олис ой томон.\nМиналуш жим, толгандай ўйга,\nҚуршаб борар ёлғизлик, чарчоқ.\nЙироқ кетган бевафо ойга\nУ ҳам ташлар вафосиз нигоҳ.\nСАМОВИЙ КЎЙЛАК ҲАҚИДА ОРЗУ\nҚанийди, самовий кийимим бўлса –\nТилларанг, кумушранг нурларга чўмган.\nКечалар, кундузлар, тонгларнинг тоза\nВа туманли, хира нурини эмган.\nУни фақат сенга қилардим совға,\nАммо ҳеч вақом йўқ орзудан бўлак.\nОрзуларим сочдим пойингга, мана,\nАяма, қадаминг ташлайвер, малак.\nПЛАШ ВА ҚЎЛҚОП\nКўришдик, у турар яшнаб ва яйраб,\nМени эса тинмай қийнайди қайғу.\nЎйладим: у мамнун дилимни тирнаб,\nУнда юрак йўқдир, йўқ эрур туйғу.\nТурардим қўлимда плашин тутиб,\nДедим: “Энди тамом, кўришмасмиз, йўқ”.\nШу дам ғижимланган бир мато учиб,\nКелиб тушди оёқ остимга шундоқ.\nБолалар қўлқопи, ўнгиган бироз,\nУни кўриб кўзга бирдан ёш келди.\nДедим: “Кулранг плаш, қанотларинг ёз,\nУнинг қалбини сен асрагин энди”.\nУни мақтар эди мактабдош дўстлар:\nЖуда машҳур бўлиб кетади бир кун.\nУнинг қоидаси бўлди бу сўзлар,\nИзланди, тер тўкди имкони қадар.\n“Кейин-чи? Хўш, кейин?” деди Афлотун.\nЁзган ҳар нарсаси қозонди довруқ,\nПул топди, турмуши ўзгарди бутун.\nЯшади ҳар недан мамнун, кўнгли тўқ,\nДўсту ошнани ҳам унутмади, йўқ.\nНеки орзу қилса, бўлди сазовор –\nМўъжаз уйга эга, ўғил-қиз – дуркун.\nОлхўрилар ўсган гўзал боғи бор,\nОртидан шоирлар эргашди қатор.\nҚаригач, ўйлади ўзидан хурсанд:\n“Ёшликда режалар тузгандим узун.\nБарини бажардим, ҳеч емадим панд,\nДушманларим куйди, кетмади омад”:\nИнглиз тилидан Ориф Толиб таржимаси\n← Аввалги Аввалги Вивьен Пламб (1955)\nКейинги → Кейинги: Жозуэ Кардуччи (1835-1907)


РТдан ваъз: Нима бизга Америка? Ўзимизда ҳам мўйлов бор! « Ўзбекистон Халқ Ҳаракати\n08 November 2020 - 7:00\nМеҳмонхонага машҳур француз рассоми Фернан Леже асари осилган. Расм нархи бир миллион доллардан кўп. Бу оригинал расм меҳмонхона йўлагида осилиб турибди. Ҳар ерда ҳашамат, бойлик ва зодагонлик нафаси уфуради. Меҳмонхона нозирини ëнимга чақириб, “Мусë, майлими сизга икки оғиз ўзбек Шекспиридан иқтибос ўқисам, ўзбекча”, дедим. “Мусë, майли ака, хизматингиздамиз, бемалол бангиллатиб айтаверинг”, деди.


28.03.2021 22:26 0 1542\nБугун ҳаётимизни ахборот технологияларисиз тасаввур қилиш қийин. Ҳукуматимиз ҳам аҳолига ҳар томонлама қулай ва енгил бўлиши учун Электрон ҳукумат тизимида Ягона интерактив давлат хизматлари портали (my.gov.uz)нинг янги талқинини ишга туширди.\nЯгона портал фаолиятини йўлга қўйишдан асосий мақсад – аҳолига давлат органлари томонидан электрон давлат хизматларининг сифатли ва узлуксиз кўрсатилишини таъминлашдир. Шу билан бирга давлат органлари фаолияти самарадорлиги, тезкорлиги ва шаффофлигини ошириш, аҳоли ва тадбиркорлик субъектлари ўртасида ахборот алмашинувини йўлга қўйишнинг қўшимча механизмларини яратиш орқали масъулият ва ижро интизомини ҳам кучайтиришдир.\nЭнди фуқаролар идоралар, корхона ва ташкилотлараро сарсон бўлмай, уй ёки ишхонасидан туриб ҳам электрон давлат хизматларидан фойдаланишлари мумкин.\nАввало, my.gov.uz порталига кириб, ягона идентификация тизимига ўтилади.\nПорталда рўйхатдан ўтганлар эса тақдим этилган шахсий логин ва пароли орқали Ягона порталда авторизациядан ўтишлари мумкин.\nИлк фойдаланувчилар «Рўйхатдан ўтиш» бандини танлаб, ҳавола этилган сўровномани тўлдиришади.\nДастлаб жисмоний шахснинг шахсий идентификацион рақами (ЖШШИР – бу фуқаролик паспортининг қуйи қисмидаги 14 рақам) киритилади.\nСўнгра паспорт серияси ва рақами, электрон почта манзили, телефон рақами ёзилиб, кодли «СМС олиш» тугмаси босилади.\nТелефон рақамга СМС орқали келган код тегишли майдончага ёзилиб, «Кейинги» жараёнга ўтилади.\nНавбатдаги босқичда Id.egov.uz тизими учун логин ва парол киритилади ҳамда «Рўйхатдан ўтиш» танланади.\nШундан сўнг Id.egov.uz тизимида рўйхатдан ўтганлик ҳақидаги хабарнома келади ва у жараён якунланганини англатади.\nЭнди мурожаатчи my.gov.uz портали орқали шахсий кабинетига кириб, керакли давлат хизматларидан бемалол фойдаланиши мумкин.\nАнгрен шаҳар Давлат хизматлари маркази катта мутахассиси\nЭлектрон ҳукумат портал давлат хизматлари маркази\nТехнология 03/05, 21:16\n«Фуқароларимиз ID-карталарни қулай ва тезкор олишга муваффақ бўлишяпти» – Баҳром Зияев


Сурия расмийлари исёнчиларни нефт конларидаги ёнғинда айбламоқда\nСурия расмийлари якшанба куни исёнчиларни мамлакат шарқидаги учта нефт кони ҳудудида жойлашган ишлаб чиқариш объектларини ёқиб юборганликда айблаб чиқди.\nДавлатга қарашли SANA ахборот агентлигининг мамлакат Нефт вазирлигидаги исми зикр этилмаган манбадан иқтибос келтиришича, мазкур диверсияни ўғирланган нефтни тақсимлаш бўйича ўзаро келишолмаган “қуролланган террорчи гуруҳлар” амалга оширган.\nСурия расмийлари “террорчи” деб одатда президент Башар Ассад режимига қарши курашаётган мухолифат фаолларини атайди.\nҚароргоҳи Буюк Британияда жойлашган ва исёнчиларга хайрихоҳ бўлган суриялик ҳуқуқ фаоллари гуруҳи тарқатган маълумотга кўра, якшанба куни Ҳалаб шаҳри мавзеларидан бирида шиддатли отишма бўлган. Отишма натижасида тўрт киши, жумладан, икки ёш бола ҳалок бўлган.\nБМТ маълумотларига кўра, Сурияда икки йилдан буён давом этиб келаётган ички зиддият туфайли тақрибан 70 минг киши қурбон бўлган.


Таиланд кўчалари янги монарх портретлари билан безалмоқда\n14:18 / 02.12.2016\nТаиланд янги қироли - Мах Вачиралонгкорн Бодинтхаратхеппхаяварангкун (Рама X)нинг портретлари монарх тахтга ўтирган кунининг эртасиданоқ Бангкок кўчаларида пайдо бўлди.\nТаиланддаги кўплаб ибодатхоналарда кечадан буён будда монахлари янги ҳукмдор портрети олдида унинг ҳаққига ибодат қилишмоқда.\nБош вазир ўринбосари Виссану Креа-Нгам маълум қилишича, Рама X'нинг тахтга ўтиришига қарамай, Таиланд кўчалари ва давлат муассасаларининг атрофи унинг марҳум отаси суратлари билан безатилган.\nБундан ташқари, мамлакатда мотам сақланиб қолмоқда, барча давлат амалдорлари ва идора ходимлари ҳам марҳум қирол хотирасига ҳурмат бажо келтириши талаб этилади. Улар бир йил давомида қора ва оқ рангдаги кийим ёки енгида мотам тасмаси бўлган хизмат униформасини кийишлари керак бўлади.\nРама X 1 декабрь куни тахтга ўтирди. Таиланд телевидениеси томонидан трансляция қилинган ауденция маросимида мамлакат бош вазири Прают Чан-Оча, регент Прем Тинсуланон ва Олий суд раҳбари иштирок этишди.\nТаиланд янги қирол портретлар


Ўзбекистон бўйлаб тарқалаётган коронавирус, тўхтатилган транспортлар, ёпилган постлар, беш кунда битказилган шифохона. Ўзбекистонда коронавируснинг иккинчи ҳафтаси дайжести - Daryo\n09:25, 30.03.2020 317036\nИстаймизми йўқми, коронахабарлар барча ахборот сайтларининг бош мавзусига айланиб бўлди. Шу боис навбатдаги дайжестимизда ҳам хабарлар коронавирус мавзуси атрофида айланади. Ниқобни тақиб ва қўлни ювиб жойлашиб ўтиринг, хабарларимизни бошладик.\nЎзбекистон тарихида биринчи марта ҳарбий хизматга чақирув вақтинча қолдирилди. Ушбу қарор коронавирус тарқалиши хавфини камайтириш учун қабул қилинди. «Бундан кўзланган асосий мақсад — вирус тарқалишига қарши курашиш. Чақирув учун номзодлар тиббий кўрикдан ўтади, уларнинг яқинлари маросимлар учун йиғилиши мумкин. Шуларни инобатга олиб, чақирувни кечиктириш мақсадга мувофиқ, деб топилди», деб муносабат билдирган Мудофаа вазирлиги вакили.\nМамлакат бошига синов тушганда уламолар мусулмонларни огоҳликка чорлаб, тез-тез уйда ўтириш ва карантинга риоя қилишни тавсия этиб турибди. Бироқ бу давосиз дардни йўқотишларсиз ўтказамиз, дейиш жуда соддаликдир. Ўзбекистон мусулмонлари идораси уламолари коронавирусдан вафот этиш ҳолати билан боғлиқ тегишли фатволар ва тиббиёт соҳаси мутахассислари билан кенгашган ҳолда коронавирус касаллиги мавжуд бўлган маййитни дафн этиш борасида қандай йўл тутилишини маълум қилди. Соғлиқни сақлаш вазирлиги билан ўзаро маслаҳат асосида, карантин ҳолатида маййитни имкон қадар шариат кўрсатмаларига мувофиқ ювиш, кафанлаш ва дафн қилишга ҳаракат қилинади. Бу жараёнда Ўзбекистон мусулмонлари идораси вакили иштирок этади. Шунингдек, марҳумнинг энг яқин қариндошлари маросимда ҳозир бўлади. Дафн маросимида иштирок этувчилар тиббий кўрсатмаларга амал қилиши, жумладан, ниқоблар ва қўлқоплардан фойдаланиши ҳамда маросимдан сўнг карантин талаблари асосида дезинфекция ва шахсий гигиена амалларини бажариши лозим.\nВирус тарқалишининг олдини олиш учун кундан кунга чоралар қатъийлашмоқда. 24 март куни Тошкент шаҳрини вилоятлар билан боғловчи барча постлар ёпилди. Кўп ўтмай Наманган ва Андижон шаҳарларига олиб кирувчи йўлларда карантин постлари ташкил этилди. Ушбу постларда транспорт воситалари дезинфекциялана бошланди. Орадан 2-3 кун ўтиб, Самарқанд ва Бухорога кириш ва чиқиш ҳам тўхтатилди. Шу куни Навоий ва Зарафшон ҳам транспорт учун ёпилди. Транспорт ҳаракатини чеклаш аста-секин кичик шаҳар ва туманларда ҳам жорий этила бошланди. 30 мартдан эса бир вилоятдан иккинчи вилоятга ўтишда, шунингдек, Тошкент ва Нукус шаҳарлари ҳамда вилоят марказларига автотранспорт воситалари кириш-чиқиши батамом тўхтатилади. Фақат белгиланган турдаги автомобиллар давлатнинг махсус стикери билан ҳаракатланишига рухсат берилади, деб ёзди Telegram’да ташкил қилинган «Коронавирус.инфо» канали. Дарвоқе, икки ҳафта ичида ушбу канал муштарийлари сони 1 миллион 200 мингдан ошди.\nЎзбекистон Марказий банки коронавирус инфекциясининг тарқалиши оқибатида қарздорларнинг кредит тўловлари билан боғлиқ рискини юмшатиш бўйича қўшимча чоралар қабул қилди. Марказий банк барча кредит ташкилотларига жорий қилинган карантин режими фаолиятига салбий таъсир кўрсатган қарздор – жисмоний шахслар ва якка тартибдаги тадбиркорларнинг мурожаатларига асосан 2020 йил 1 октябрга қадар кредит тўловларини қайтаришда имтиёзли давр бериш ва мос равишда якуний тўловлар муддатларини узайтириш ҳамда муддати ўтган қарздорликларни кечиктирилишида жарима санкцияларини қўлламаслик ҳамда ундирувни кредит таъминотига қаратмасликни тавсия қилди. Шунингдек, кредит ташкилотларига юқоридаги тавсияларга асосан шартлари қайта кўриб чиқилган кредитлар сифатининг таснифини ўзгартирмаслик ҳуқуқи берилди.\nМаълумки, нақд пул вирус ташувчи асосий воситалардан бири, балки энг фаолидир. Марказий банк шундан келиб чиқиб, тижорат банкларига банк кассаларига келиб тушган нақд пулларни камида бир ҳафта муддатда пул омборхоналарида алоҳида (хонада ёки стеллажларда) сақлашни тавсия қилди. Бу ҳам коронавирус тарқалишининг олдини олади.\n26 март куни президент Шавкат Мирзиёев коронавирус бўйича Ўзбекистон халқига яна бир бор мурожаат қилиб, зарур кўрсатмаларни бериб ўтди. Президент нутқида карантин даврида инсонларнинг соғлиғи ва ҳаётини хавф остига қўйганлар 10 йилгача озодликдан маҳрум этилишини алоҳида таъкидлади.\nКарантин амал қиладиган муддатда коронавирусга чалинган беморлар билан мулоқотга киришадиган, зарарланган беморлар жойлаштирилган объектларда фаолият олиб бораётган шифокорлар, эпидемиологларга ҳар ойда қўшимча 25 миллион сўм, ҳамшира ва лаборантларга 15 миллион сўм, санитар ходимларга 10 миллион сўм ва бошқа ходимларга 5 миллион сўм рағбатлантириш тўловлари берилиши, бундан ташқари, беморлар билан ишлаш вақтида коронавирус юқтириб олган тиббиёт ходимларига 100 миллион сўм миқдорида алоҳида тўлов белгиланиши, айниқса шифокорларни қўллаб-қувватлашнинг амалдаги исботи бўлди.\nАфсуски, карантинни писанд қилмасдан, одам тўплаб тадбир-маросим ўтказаётганлар ҳалигача учраб турибди. Фарғона вилояти Ёзёвон туманида яшвчи аёл Умрадан қайтиб, 120 кишилик катта маросим ўтказган. Оқибатда унинг оила аъзоларидан тўрт кишида вирус аниқланган. Президент буни ҳам нутқида эслаб ўтди.\nХитой ўн кунда шифохона қурган бўлса, Ўзбекистон беш кунда шифохона қуриб битказишга бел боғлади. Шифохона вагон-контейнерлардан қурилди. 27 март куни биринчи бўлиб Тошкент вилоятидаги ушбу янги шифохонага 650 нафар фуқаромиз жойлаштирилди.\nБу қурилиш соҳасида ўзига хос рекорд бўлди. Битта контейнер ясашга 6-7 соат вақт сарфланади. Контейнерларнинг том қисмига махсус изоляция материали ўрнатилган бўлиб, у контейнер ичида зарур микроиқлимни яратишга кўмак беради. Шунингдек, уларнинг ҳар бири ҳожатхона, душ ва кондиционер билан жиҳозланган. Контейнерлар манзилга фойдаланишга тайёр ҳолатда етказилади. Фақатгина телевизорлар жойида ўрнатилади.\nАҳамиятлиси шундаки, контейнерлар турли мақсадларда қўлланиш учун мос ҳолда ишлаб чиқарилмоқда ҳамда улар коронавирус инфекцияси устидан ғалаба қозонилганидан кейин ҳам ишлатилиши мумкин. Шифохона ҳудудига кириб-чиқаётган ҳар бир автомобиль иккита махсус машина ёрдамида дезинфекция қилиняпти. Ишчилар эса тепловизорларда текширилиб, гигиена воситалари билан таъминланмоқда.\nЎзбекистон яна ўнта шундай шифохона қуриб фойдаланишга топшириши режалаштирилган.\nАфсуски, бу ҳафтада мамлакатимизда коронавируснинг биринчи қурбони ҳам кузатилди. Наманганлик 72 яшар онахон 27 март куни инфаркт оқибатида дунёдан ўтди. Унга вирус Туркиядан қайтиб карантинга олинган қизидан юққан экан. Беморда коронавирус белгилари 26 мартгача сезилмагани диққатга сазовордир. Хўш, аёл инфарктдан кўз юмдими ёки коронавирусданми? Бу борада ёш биолог олим Бахтиёр Шералиевнинг фикрини тақдим этамиз.\nХўш, бу ўлимни коронавирус сабаб юзага келган ўлим деб малакаласак бўладими? Албатта. Чунки вируснинг ўзидан ҳеч ким ўлмайди. ЖССТ маълумотига кўра, дунё бўйича коронавирусдан вафот этаётганларнинг аксариятини илгаридан юрак-қон томир тизимида муаммоси борлар ва диабет билан оғриганлар ташкил этмоқда. Демак, бизда коронавирусдан биринчи ўлим ҳолати бор, буни яширишга ҳожат йўқ. Агар бу инфактдан вафот этди, дейдиган бўлсак, унда бизда ҳеч қачон вирусдан ўлганлар бўлмайди. Юқорида айтганимдек, ҳеч ким вируснинг ўзидан ўлмайди, балки унинг оқибатида келиб чиқадиган асоратлардан ўлади.\nКейинроқ биринчи бемор билан контактда бўлган 39 ёшли шифокор ҳам вафот этди.\nХабарни якунига етказаётганимизда Ўзбекистонда коронавирусга чалинганлар сони 144 нафарга етганидан хабар топдик.\nБу рақам янада ошиши мумкин, бироқ оширмаслик ўз қўлимиздадир. Уйда қолинг, қўлингизни мунтазам совунлаб ювинг, заруратсиз жамоат жойларига чиқманг, одамлар билан қўл бериб кўришманг, ижтимоий масофани сақланг. Бозор ва дўконларда тиқилинчларни юзага келтирманг. Ўзингизда коронавирус аломатларини сезсангиз, зудлик билан шифокорни чақиринг ва одамлардан узоқлашинг. Саломат бўлинг.\nКелинг, дайжестимизни позитив оҳангда якунлаймиз. Даволанаётган фуқароларимизнинг етти нафари тузалди. Бу жараёнда жонбозлик кўрсатган шифокорлар тақдирланди.\nЭкспоненциал ўсиш. Коронавирусни тўхтата оламизми? (видео)\nТайван ва Кореянинг коронавирусни енгиш йўлидаги муваффақияти сирлари. Улардан нима ўрганиш мумкин?\nТожикистонда коронавирусга қарамай ўтказилган Наврўз, Дональд Трампнинг далдаси ва Қозоғистоннинг «ваҳимасиз» супермаркетлари. Twitter коронавирус ҳақида\n22:15, 30.09.2020 133460\n17:18, 10.10.2020 115311\n15:42, 21.09.2020 111630\n12:41 Бугун 2337\n12:18 Бугун 3409\n12:01 Бугун 4528\n12:00 Бугун 4014\n«Planbaby.uz»: Орзулар ушалади\n18:27, 22.01.2021 73383


Авлиё ёрдами (Тариқатчиликка Назар Солиш 4- бўлим) - Musulmonlar\nХалқ орасида ҳурматга сазовор бир инсон орқали динни суиистеъмол қилиб фойдаланмоқчи бўлганлар, уни Аллоҳ билан инсонлар орасига жойлаштириб, бир томондан Аллоҳга ва бошқа бир томондан эса инсонларга хос бўлган хусусиятлари борлигини овоза қилишни бошлашади, у кишини инсонларни Аллоҳга яқинлаштирувчи ва воситачи деб танита бошлайди ва уни Аллоҳ билан инсонлар ўртасидаги бир воситачи илоҳ даражасигача олиб чиқади. Христианлар ҳам Исо алайҳиссаломни Аллоҳни ўғли, Макка мушриклари бут-санамларини Аллоҳни қизлари, ўзлари улуғ деб билган кишиларни эса Аллоҳни махсус севимли қуллари деб билишлари ҳам айнан шундай бошланган. Бундай кишилар Аллоҳни бир қиролга ўхшатишга уринишади ва Унга ўртадаги воситачи инсонлар орқалигина улашиб бўлишини овоза қилишади. Бунга ишонган кишилар эса, уларга шох томирларидан ҳам яқин бўлган Аллоҳга ўртада воситачилар қўйиб Аллоҳга мушрик бўлиб қолганини билмай ҳам қолишади. Кейин эса, ўша воситачини атрофида янгидан-янги динлар, бошқача эътиқод ва диний эксплуататсия ўртага чиқади.\nПир: Абдулқодир Гейлоний ҳазратлари бир шеърида шундай деганлар:\nМуридим бўлса гар хоҳ шарқ-у ғарбда,\nЕтарман қай юртда бўлса ҳам имдодга.\nБайиндир: демак, сизлар Абдулқодирни Аллоҳни ўрнига қўйиб олибсизлар. Аллоҳ таоло шундай марҳамат қилади:\nҚийин аҳволга тушиб қолган бири ёрдам истаганида унга жавоб қайтариб ундан муаммони олиб ташлаган, сизларни ер юзининг ҳукмронлари қилиб қўйган ким? Аллоҳ билан бирга яна бошқа бир илоҳ борми? Билимингиздан нақадар оз фойдаланяпсиз.!” (Намл 27/62)\nБошингизга бир мушкул иш тушиб қолганда сизларга ёрдам бериши учун Абдулқодирга дуо қилаётган бўлсангиз, демакки, сизлар учун Аллоҳ иккинчи ўринда экан.\nПир: Абдулқодирга ишонмайдиган бўлсанг, энди бизни сен билан гаплашадиган гапимиз йўқ.\nБайиндир: Абдулқодирга ишониш имоннинг нечанчи шарти? Менимча, бу ва бу каби инсонлар ҳақида аксарият маълумотлар уйдирма гаплар. Ўқиб берган шеърингиз ҳам ана шундай уйдирилган нарса. Аллоҳни пайғамбари номидан ёлғон-уйдирма ҳадис тўқиб чиқарганлар, нима учун Абдулқодир номидан шеър тўқиб чиқармасинлар?\nАгар ҳозир Абдулқодирни ўзи ёнимга келиб мана шу шеър мени шерим деб айтиб берса ҳам, бунда мен билмаган нимадир бор шекилли деб тараддудга тушмасдан уни ўзини ҳам рад қилган бўлар эдим. Чунки, биз мусулмонлар Абдулқодирдан эмас, Аллоҳни китоби бўлмиш Қур’ондан ҳисоб-китоб қилинамиз.\n Тафсир ат-Тобарий, Байрут 1512/1992, 11-ж, 519- саҳифа, Нажм 19- оят.\n Бу шеър Нурчи тариқатининг лидери Саид Нурсини Сиққаи Тасдиқи Қолби номли асарида келтирилган. 2-ж, 2083- саҳифа.\nАвлиё Ёрдам Мадад


музораба - «Музораба» «ер юзида юриш» маъносини англатади. Чунки, бу ишни юритувчи ер юзида талаби касб қилиб юради. Музорабада раъсулмол бир томондан, хизмат иккинчи томондан бўлади. Молнинг эгаси ишчи билан келишиб, молни унга беради. Тушган фойда келишувга асосан бўлиб олинади. Зарар мол эгасига бўлади. Ишчи эса, қилган меҳнатидан зарар кўради, холос. Музораба Қуръон, Суннат, Ижмоъ ва Қиёс ила собит бўлгандир


АҚШ ва Толибон келишди – энди нима бўлади?\nВашингтон бош музокарачисининг сўзларига кўра, АҚШ вакиллари Толибон жангарилари билан "қатъий" келишуви доирасида улар 20 хафта ичида Афғонистондан 5400 нафар ҳарбийларини олиб чиқишади. Бу ҳақда "minbar.uz" ёзмоқда.\nЗалмай Халилзод узоқ кутилган келишув ҳақида афғон раҳбарларини хабардор қилганидан сўнг, бу ҳақда биринчи бўлиб телевидениега интервью берганини гапирди.\nАммо Халилзодга кўра, якуний маъқуллаш ҳали ҳам АҚШ Президенти Дональд Трамп томонидан амалга оширилади.\nМазкур интервью трансляцияси чоғида Кобулда йирик портлаш содир бўлди.\nТолибон бу ҳужум ортида камида 16 кишини ўлдирилиши ва 119 кишини жароҳатлашига олиб келувчи тракторга ўрнатилган бомба ишлатилганини айтмоқда.\nМақсад шаҳарнинг мустаҳкам яшил ҳудудидан унча узоқ бўлмаган жойдаги хорижликлар яшайдиган турар-жой мажмуаси бўлган.\nБироқ бу айнан афғон фуқароларига қимматга тушган. Тонгда кўчаларда ғазаб кучайиши билан 400 га яқин чет элликлар бу тумандан олиб чиқилган. Маҳаллий аҳоли шиналарни ёқиб, асосий йўлни тўсиб қўйишган ва чет элликлар бу ҳудудни бутунлай тарк этишини талаб қилишган.\n«Бу улар учун биринчи марта азоб чекишимиз эмас», - Абдул Жамил AFP агентлигига. - "Уларни бошқа бу ерда бўлишини хоҳламаймиз"\nАфғонистонлик оддий фуқаролар, жангарилар ва ҳукумат кучлари борасида ҳалигача аниқ рақамлар маълум эмас. БМТнинг 2019 йил февраль ойидаги ҳисоботида 32 000 дан ортиқ тинч аҳоли ҳалок бўлганлиги айтилган.\nБраун университети қошидаги Уотсон институтининг таъкидлашича, 58 000 нафар хавфсизлик хизмати ходимлари ва 42 000 мухолифатчи ўлдирилган.\nКалифорния: кемада ёнғин\nКалифорния қирғоғидаги "Консепшн" кемасида ёнғин: саккиз киши ҳалок бўлган.\nКалифорния штатининг Санта-Крус ороли шимолий қирғоғида чўкиб кетган «Консепшн» сайр кемасидан яна 4 кишининг жасади топилган. Шу тариқа қурбон бўлганларнинг сони 8 кишига етди, яна 20 дан зиёд инсонлар бедарак кетган ҳисобланмоқда.\nКема бортида 34 нафар йўловчи ва экипажнинг 5 аъзоси бўлган. Кема ёниб, Санта-Крус оролининг 20 метр тубига чўккан. Юқори палубада бўлган экипаж аъзолари сувга сакраган, уларни кема яқинидан ўтаётганлар қутқарган. 34 нафар йўловчи эса палуба биносининг ичида қолганлар.\n23-метрли "Консепшн" кемаси 1981 йилда қурилганлиги маълум қилинган. Ҳодиса пайтида кемада асосан сузиш ва денгиз балиқчилиги ишқибозлари, дам олиш кунларида табиат қўйнида ҳордиқ чиқаришга йўл олган кишилар бўлган.\nМаҳаллий вақт билан тонгги соат 3 да кемада ёнғин чиққан, сабаблари ҳали маълум эмас. Айни пайтда кема сув остида.\nКема қирғоқ яқинида бўлишига қарамай, унда ёнувчи буюмларнинг кўплиги боис оловни ўчиришнинг имкони бўлмаган. Ўт ўчирувчилар бир неча марта оловни ўчиришга уринишган, авж олган алангани бостира олмаганлар.\nАҚШ қирғоқ қўриқчилари раҳбари Аарон Бемис ёнғин кучлилигидан ўт ўчирувчилар ҳатто аланга ўчгач ҳам бортга чиқа олишмаганини айтди.\nБритания: Бош вазир таназзулга юз тутмоқдами?\nБритан депутатлари таътилдан қайтиши билан бош вазир Борис Жонсоннинг Британиядан Европа Иттифоқидан келишувсиз чиқишини тақиқловчи қонун лойиҳасини парламентга тақдим этиш ниятида. Депутатлар Брекситни 31 октябрдан уч ойга - 2020 йил 31 январгача қолдиришни таклиф қилишмоқда.\nВВС га кўра, Жонсоннинг ўзи агар уни депутатлар қўллаб-қувватламаса, 14 октябрь куни муддатидан олдин сайловларни ўтказишни таклиф қилади.\nУшбу сайловларнинг ўтказилиши эҳтимоли узоқ вақтдан буён муҳокама қилинмоқда. Бош вазир бунга қарши, шу боис Жонсон Брексит тўғрисидаги қонунни ҳукуматга ишонч овози сифатида қабул қилади.\nКиритилди: 18:00 04.09.2019. Ўқилди: 2469 марта. Фикрлар сони: 0 та.


МИБчилар ҳаддидан ошмоқдами? — Ishonch Gazetasi\nУларнинг дўқ-пўписаси сабаб бир инсон жонига қасд қилди\nМамлакатимизда Мажбурий ижро бюроси ташкил этилганлиги нур устига нур бўлди. Аммо ҳар тўкисда бир айб, деганларидек бу соҳада ҳам қаламга олгулик баъзи бир муаммолар юзага келганлиги айни ҳақиқат. МИБнинг нохолис, айрим нўноқ ходимлари томонидан йўл қўйилаётган баъзи камчиликлар ушбу муассасага нисбатан омма онгида нотўғри тасаввурларнинг шаклланиб қолишига сабаб бўлмоқда. Сурхондарё вилоятидаги вазият бу фикримизни тасдиқлайди.\nАҳоли нега МИБдан норози?\nЮртимизда ижтимой-иқтисодий ишларнинг бориши, аҳоли муаммоларини ўрганиш мақсадида мамлакатимиз Президентининг ташаббуси билан секторлар фаолияти йўлга қўйилганлигидан хабарингиз бор. Шубҳасиз, бу ташаббус халқимиз, кенг жамоатчилик томонидан мамнуният билан қарши олингани рост. Тан олиш керак, сектор аъзоларининг аҳоли билан бевосита мулоқоти туфайли йиллар мобайнида тўпланиб қолган муаммолар ўз ечимини топмоқда.\nВилоят ҳокимлиги томонидан ташкил этилган 4-ишчи гуруҳига апрель ойида Ангор туманидаги 4-сектор фаолиятини ўрганиш вазифаси юклатилган эди. Ушбу жараёнда баъзи бир мурожаатлар бўлди. Жумладан, “Навбаҳор”, “Наврўз” ҳамда “Ўзбекистон” маҳалла фуқаролар йиғини раисларининг қилган мурожаатлари бўйича калаванинг учини топишимиз бироз қийин кечди. Негаки, маҳалла раислари Ангор туман мажбурий ижро бюроси устидан шикоят қилишган эди. Ахир, ўзларини бошқа корхона ва ташкилотлардан бир поғона юқори санаб, ишингиз тушиб эшигига борсангиз, ҳатто ичкарига қўймайдиган, биров чиқиб дардингизни тингласа-ку, хўп-хўп, бўлмаса, соатлаб кутишга мажбурлайдиган, қарздор бўлсангиз дамба-дам тергайдиган, агар ҳақдор бўлсангиз, йиллар мобайнида қарзингизни ундириб бермай, судрайдиган муассаса эмасми? Сўзим бироз муболағадек туюлар, аммо эшитаётганларимиз, кўрганларимиз ҳар қалай шундан далолат бермоқда. Аммо адл ишонч билан шуни ҳам айтиш мукинки, МИБ ташкил этилгач, коммунал соҳада йиллаб ундирилмай ётган қарзлар ундирилди. Албатта, бу масаланинг ижобий томони. Иккинчи томондан олиб қарайдиган бўлсак, МИБ нинг зиммасига коммунал тўловлардан ташқари, ижрога йўналтирилган суд қарорлари асосидаги қарздорликларни ҳам ундириш юклатилган. Сўзимнинг аввалида айтганим, ижрога йўналтирилган, фуқаролар ўртасидаги қарздорликларнинг йиллар давомида муассасанинг “айрим ходим”лари томонидан уқувсизликми ёки бизга номаълум бошқа сабаблар туфайлими, ундирилмай келаётган қарзлар хусусида мақоламиз давомида мисоллар келтирамиз.\n2017 йил март ойида Ангор туманидаги “Навбаҳор” МФЙ нинг собиқ раиси бетоблиги боис ишни топширгач, тегишли мутасадди ташкилотларнинг тавсияси билан бу вазифага Илҳом Қўнғиротов тайинланади. Тўғрисини айтиш керак, И. Қўнғиротовга раҳбарлик кўп ташвиш ва маломатлар келтирди десак, ҳечам ёлғон бўлмайди. Сабаби, 2017 йил январда туман электр таъминоти корхонаси ходимлари томонидан “Навбаҳор” МФЙ нинг электр энергиясидан таъминот шартномасисиз, электр ҳисоблагичсиз фойдаланиб келинганлиги аниқланган. 2017 йил 14 март куни вилоят хўжалик судининг ҳал қилув қарорига асосан, 1 миллион 72 минг 565 сўм миқдорида жаримага тортилган. Табиийки, бу зарарни туман ҳокимлиги тўлаб берган. Кейинчалик бундай ҳолат давом этмаслиги учун янги раис И. Қўнғиротов 31.03.2017 йилда туман (собиқ) ҳокими Б. Ибатовга 16-сонли “Билдириш хати” билан мурожаат қилган. Шунингдек, “Маҳалла” хайрия жамоат фонди Ангор туман бўлинмаси раиси номидан 12.04.2017 йилда туман электр тармоқлари корхонаси раҳбари Ғ. Жўраев ҳамда ҳокимнинг биринчи ўринбосари Ж. Чориевларга ушбу ҳолат юзасидан амалий ёрдам сўраб хат берилган. Аммо орадан бир йил ўтса-да, муаммо ҳал бўлмасдан муаммолигича қолиб кетаверган. Кўриб турганингиздек, муаммо кўпчиликники, жаримани эса маҳалла раиси тўлаган (Бу ерда кейинги жарима назарда тутилмоқда). Бундан шундай хулосага келиш мумкинки, ушбу тизимдаги англашилмовчиликлар раисларнинг чўнтаги зиёнига ишлайверган.\n2018 йил 23 март куни “Навбаҳор” МФЙга “Маҳалла” хайрия жамоат фонди Ангор туман бўлинмаси томонидан электр ҳисоблагич берилган, (эътибор қилинг, орадан роппа-роса бир йил ўтгач) аммо давлат стандартидан ўтмаганлиги, сертификати йўқлиги боис, И. Қўнғиротов уни ўрнатиб бўлмаслигини айтган. Аммо то 7 май санасига қадар қайсидир сабабларга кўра, сертификатлар атайдан берилмаган. Ариза муаллифи ушбу масалада шахсий манфаатдорлик ҳамда адоват бўлганлигини таъкидлайди.\n2018 йил 5 апрель куни мажбурий ижро бюроси Ангор туман бўлимидан А. Мирзақулов, И. Сафарқулов ва яна бир ходим ҳамда туман ТЭТК бошлиғи Ғ. Жўраевлар келиб, текширув ўтказишган ва электр ҳисоблагич ўрнатиш учун 3 кун муҳлат белгилашган. Бу яхши, аммо орадан бир кун ўтиб, 6 апрелда МИБ ходимлари келиб маҳаллани электр тармоғидан узиб кетишган. Айнан ушбу ҳолат жарима тўлашга сабаб сифатида кўрилган. Шу ўринда мантиқий савол пайдо бўлади, нега текширишга туман электр тармоқларидан ушбу ҳудудга бириктирилган махсус ходим эмас, айнан, бошлиқнинг ўзи келган?\n-Бизга нисбатан қўлланилган ушбу жарималарни очиқчасига адоват туфайли бўлган деб ўйлайман. Сабаби, жамғарманинг собиқ бўлинма раиси билан муносабатларимиз яхши эмасди. Бунинг устига, МИБ ходимлари фуқароларнинг номига келадиган талабномаларни тарқатишни очиқчасига бизга юклаб қўйишарди. Ушбу масалада МИБ билан ўртамизда пайдо бўлган келишмовчилик бизга панд берди. Биз, шунчаки, МИБ ходимларига хизматкор сифатида эмас, шартнома ва ҳуқуқий меъёрлар асосида ишлашни таклиф қилдик, улар эса буни ўзлари учун ҳақорат ўрнида қабул қилишди. Ўшанда бир пайтнинг ўзида фақат биргина бизга эмас, 17 та маҳаллага электр ҳисоблагичлар ўрнатилган эди. Қолган 14 та маҳаллада ҳам биз қатори электр ҳисоблагичлар ўрнатилган. Фақат “Навбаҳор”, “Наврўз” ва “Ўзбекистон” маҳаллалари раисларига жарима қўлланилганлиги сизда шубҳа уйғотмаяптими?- дейди И. Қўнғиротов.\nЖумладан, “Фуқароларнинг ўзини ўзи бошқариш органлари тўғрисида”ги қонуннинг 7-моддасида “Давлат органлари фуқароларнинг ўзини ўзи бошқариш органлари фаолиятини амалга ошириши учун зарур шароит яратади, қонун ҳужжатлари билан берилган ваколатларни амалга оширишда уларга кўмаклашади”, 11-моддасида “Коммунал тўловлар ундирилишини таъминлаш, иссиқлик ва электр энергиясидан, иссиқ ва совуқ сувдан тежамли фойдаланиш бўйича тадбирлар ўтказишда, тегишли ҳудудни ободонлаштириш ва кўкаламзорлаштириш, уйлар ва ҳовлиларни намунали сақлашга доир ишларни ихтиёрийлик асосида ташкил этишда шартнома асосида кўмаклашади” (эътибор қилинг, қонунда текин хизмат қилади дейилмаяпти), 26-моддасида “Фуқароларнинг ўзини ўзи бошқариш органлари коммунал хизматлар, солиқлар ва бошқа мажбурий тўловларни тўлашда қонун ҳужжатларида белгиланган тартибда имтиёзлар ва преференциялардан фойдаланади”, 27-моддасида “Фуқароларнинг ўзини ўзи бошқариш органлари фаолиятининг молиявий асоси ўз маблағларидан, маҳаллий бюджетлар маблағларидан, юридик ва жисмоний шахсларнинг ҳомийлик хайрияларидан, шунингдек қонун ҳужжатларида назарда тутилган бошқа маблағлардан ташкил топади”, деб аниқ-тиниқ ёзиб қўйилган. Аммо бугунги вазиятдан келиб чиқадиган бўлсак, вилоят миқёсида барча МФЙлар ва МИБ ўртасида ҳамкорликни асословчи ҳуқуқий-меъёрий ҳужжат бўлмиш – шартнома мавжуд эмас. МФЙ ходимлари инсонпарварлик тамойиллари нуқтаи назаридан МИБ нинг талабномаларини тарқатишади, яъни уларга кўмаклашади.\nЎйлаб кўрсангиз, МФЙ лар зиммасига жуда катта вазифалар юклатилган. Уларнинг иш вақти чекланмаган. Эрта саҳардан тун қоронғусигача ҳокимлик тарафидан бериладиган топшириқлар, йиғилишлардан ортиб, маҳалла фуқароларининг муаммолари билан шуғулланишга ҳам вақт топиш зарур. Шанба ва якшанба кунлари ҳам идорадан бери келмай, ўзининг шахсий масаласи учун ҳам фурсат топа олмайдиган маҳалла оқсоқоли ҳамда унинг ёрдамчиларини айтинг-чи, ким ҳимоя қилади?! Юқорида тилга олганимиздек, нега 2017 йил 14 мартдаги жаримани тўлашни ҳокимият ўз зиммасига олгану, кейинги жаримани суд қарори асосида 3 миллион 86 минг 100 сўмни раис тўлаган?..\nТуман ҳокими (собиқ) томонидан И. Қўнғиротовга йўлланган жавоб хатларини ўқиб энсангиз қотади. Аслида эса мавжуд қонунчилик бўйича маҳалла фуқаролар йиғинининг барча коммунал тўловлари ҳокимлик томонидан амалга оширилади.\nВилоят ҳокимлигининг жамоатчилик назорати 4-гуруҳ раҳбари ва аъзолари “Навбаҳор” МФЙ ҳудудидаги МИБ билан боғлиқ ҳолатларга ойдинлик киритиш мақсадида 16 апрель куни мажбурий ижро бюроси Ангор туман бўлими бошлиғи билан боғланиб, мутахассис жалб қилиши сўралганда, “Керак бўлса, ўзингиз келиб ўрганасиз”, дея қўполлик қилади. Мавжуд ҳолатни ўрганиш учун туман МИБ га бордик, аммо улар турли важларни баҳона қилиб, маълумот беришни пайсалга солишди. Ташрифимизнинг иккинчи куни эса ниҳоят “Ёзма мурожаат билан чиқишингиз лозим!” деган жавобни олдик. Шундан сўнг, 17 апрель куни мажбурий ижро бюроси Ангор туман бўлими бошлиғи С. Қурбоновга хат билан мурожаат қилдик. Аммо ёзма жавоб ололмадик, рад этилди. Ниҳоят, мажбурий ижро бюроси вилоят бўлими бошлиғи номига Депутатлик сўрови йўллашга мажбур бўлдик. МИБ Ангор туман бўлими бошлиғи С. Қурбоновнинг имзоси билан жавоб хати олдик. Жавоб хатидан парча келтирамиз: “Халқ депутатлари вилоят, туман ва шаҳар кенгаши депутатининг мақоми тўғрисида”ги қонуннинг 8-моддаси, 3-қисмида “Судларнинг раисларига, прокурорларга, суриштирув ва тергов органларининг раҳбарларига йўлланган депутат сўрови уларнинг иш юритувидаги муайян ишлар ва материалларга тааллуқли бўлиши мумкин эмас”, деб кўрсатилган, дейилади жавоб хатида. Қонун матнига эътибор берсангиз, унда, айнан, “Судларнинг раисларига, прокурорларга, суриштирув ва тергов органларининг раҳбарларига”, дейилмоқда. Шунингдек, иш юритувидаги муайян ишлар ва материалларга тааллуқлилиги ҳақида айтилмоқда. Наҳотки, Ангор туман МИБ мутасаддилари юқоридаги ҳолатлар билан ижрога йўналтирилган, ҳатто жарималар ҳам ундирилган, суд материалига жарима қўллашга сабабчи бўлган маъмурий ҳуқуқбузарлик тўғрисидаги баённоманинг фарқига боришмаса? Оммавий ахборот воситасига, депутатлик сўровига чап бериш мақсадида мавжуд ҳужжатлардан нусха беришдан бўйин товлаш учун иш юритувидаги, тергов жараёнлари каби ҳолатлар сабаб қилиб кўрсатилса. МИБ жавоб хатида келтирган важлар билан қонун талаблари ўзаро мос келмаётганлигини матндан ҳам англаб турибсиз. Ўзларининг адолатпарвар эканлигига астойдил ишонишар экан, унда нега МИБ раҳбарияти жавобгарликка сабаб бўлган ҳужжатлардан нусха беришни исташмади?\nҲар бир жарима ортида инсон омили, унинг ҳуқуқ ва манфаатлари, мажбуриятлари турганлигини англаш шунчалик мушкулми? Бунинг устига таъминот шартномалари маҳалла раислари билан эмас, туман ҳокимлиги ўртасида тузилиши керак эмасми? Бундай ҳолатда жарималарни маҳалла раислари эмас, шартномага дахлдор муассаса тўлаши керак эмасми? Туман МИБ мутасаддилари ҳатто халқ депутатлари Ангор туман Кенгашининг “Қонунийлик, ҳуқуқ-тартибот ва фуқароларнинг хавфсизлигини таъминлаш масалалари бўйича доимий комиссияси”нинг қарори асосидаги мурожаатига нисбатан ҳам ҳисобот беришни ўзлари учун лозим кўришмаган.\n“Ўзбекистон” маҳалла фуқаролар йиғини раиси Марзия Менглиевага нисбатан 28.02.2018 йилда газ тармоғидан ноқонуний фойдаланганлик учун 352 745 сўм жарима тўлатилган. Ўша пайтда “Ўзбекистон” ва “Наврўз” маҳаллалари ҳамда профилактика инспекторлари СВОЖЖДЛККД Ангор туман бўлимига қарашли бинода ижарада туришган. МИБ нинг далолатномасида 2 та “нуқта” дейилган. Аслида эса газ тармоғидан бошқалар ҳам фойдаланишган. Аммо негадир жарима фақат “Ўзбекистон” МФЙ раисига нисбатан қўлланилган. Гарчи, кейинчалик газ тармоғига қайта уланмаган бўлса-да, маҳалла раисидан 1 722 400 сўм жарима ва “қайта улов” учун деб яна 1 722 400 сўм жарима белгиланган. Шунингдек, “Наврўз” МФЙ раиси Абдуназр Зоировга нисбатан 2018 йил 6 апрелда 1 515 176 сўм зарар, 1 722 400 сўм жарима ва шунча миқдорда қайта улов қўлланилган.\n– Ушбу бинода 2 та маҳалла ва 2 та профилактика инспектори хонаси жойлашган. Электр ҳисоблагич аввалдан бўлган. МИБ ходимлари қисқа муддатли текширув ўтказиб узиб кетишди, орадан 10 кундан кейин ўзлари келиб қайта улаб, пломбалаб кетишди. Барчага маълум, маҳалланинг коммунал тўловларини туман ҳокимияти амалга оширади. Ушбу ҳолат юзасидан мурожаат қилмаган жойимиз қолмади. Аммо жаримани бизнинг иш ҳақимиздан ушлаб қолишди. Энг қизиғи, текширув ўтказган мутасаддилар “Пулни сиз эмас, ҳокимият тўлайди-ку, имзони қўяверинг-да” деб чалғитишди бизни, – дейди А. Зоиров.\n– Яқинда туман МИБ дан “Био Техно Эко” ташкилотидан 120 минг қарзингиз бор деган талабнома келди, аммо корхона билан қайта ҳисоб-китоб қилганимизда қарзимиз 56 минг сўм эканлиги аниқланди, – дейди Ангор туман “Навбаҳор” МФЙ фуқароси Н. Аллахонова.\n-Қизимга нисбатан 172 минг сўм жарима қўлланган эди. 2019 йил 17 апрель куни МИБ ходимларига жаримани тўладик. Аммо ҳалигача тўловни қабул қилганлик ҳақида квитанция беришгани йўқ, – дейди “Навбаҳор” МФЙ фуқароси Г. Ражапова.\n– Ўғлим оилавий можаролар туфайли рафиқаси билан ажрашган эди. Ўтган йил 12 сентябрь куни туман мажбурий ижро бюросининг ходимлари уйимизга келиб, ўғлим Ҳайитов Зокирга агар бугун 25 миллион алимент пулини тўламасанг, қамаймиз, деб дўқ-пўписа қилишди. Ўша куни тушдан кейин ўғлим бу дағдағалардан қўрқиб, ўз жонига қасд қилиб қўйди, – дейди Ангор туман “Қадимий Ангор” МФЙ фуқароси Санобар Жўраева.\nЖарқўрғон туман “Қорақурсоқ” МФЙ да яшовчи фуқаро Зокир Бўтаёров эса ўтган йили автоҳалокат туфайли жабр кўрганлигини, аммо мажбурий ижро буюроси Жарқўрғон туман бўлими ходимлари 10 ой мобайнида унга товон пулини ундириб беришни пайсалга солишганлиги, шу йил май ойида вилоят ҳокимининг сайёр қабулида бўлиб, мурожаат қилгандан сўнггина, пулни унидириб беришганлигини айтади.\nОлтинсой МИБда ҳам муаммолар етарлича кўринади. Айниқса, вилоят “Био Техно Эко” ташкилотининг жойлардаги бўлимлари томонидан учи-қуйруғи йўқ қарздорликларнинг фуқароларга қайта-қайта жўнатилаётганлиги ачинарли, албатта. Энг ёмон томони шундаки, чиқинди соҳасида кўрсатилмаган хизмат учун ҳам қарздорликлар белгиланмоқда.\n“Бибизайнаб” маҳалласидаги Расул Аҳмедов хонадонида 4 киши яшайди. 29 март куни чиқинди учун 28 минг тўлаган, аммо 24 апрель куни яна 38 минг сўмга 101-сонли талабнома келган. Қизиқ ҳолат, “Овчи” маҳалласида яшовчи Шариф Маматраимовнинг номига ҳам 3 киши учун 50 минг сўмга 101-сонли талабнома келган. 101-сонли муҳрсиз ва имзосиз талабнома бир вақтнинг ўзида 2 фуқарога жўнатилаётганлиги МИБ ходимларининг хатти-ҳаракати кишида шубҳа уйғотади. Ваҳоланки, Ш. Маматраимов 20 апрелда ўзи ва ўғлининг хонадони учун 30 минг сўм тўлов қилган. Орадан 3 кун ўтиб, яна 50 минг сўмга талабнома келган.\n– Оилада 3 кишимиз. Меъёр бўйича 3 кишига 7 ярим минг тўлашимиз керак экан. Апрель ойи учун барча тўловларни амалга оширганмиз. Аммо апрель ойи учун деб яна 50 минг сўмга талабнома келди, – дейди “Қумпайкал” маҳалласида яшовчи фуқаро Райҳон Худойқулова.\nДенов туманида яшовчи фуқаро Р. Турдиеванинг қарзини, қарздор тараф гарчи оз-оздан бўлса ҳам тўлашни ваъда қилишига қарамасдан, туман МИБ мутасаддилари тўлов қобилияти йўқ деган важ билан ижро ишини тўхтатишганлигини айтади.\nХулоса ўрнида: бизни энг ажаблантирган нарса шу бўлдики, мажбурий ижро бюроси Ангор туман бўлими мутахассислари томонидан тузилган “Маъмурий ҳуқуқбузарлик тўғрисида”ги баённома ҳар учала маҳалла раисларига ҳам нусхаси берилмаган. Маъмурий баённома тузилган куни “Навбаҳор” маҳалла идорасида жамоатчи ишчи Э. Мухторовдан бошқа ҳеч ким бўлмаган. “Ўзбекистон” маҳалла раиси М. Менглиева ҳам далолатнома тузилганда идорада бўлмаганлигини айтади. Ўзининг айтишига қараганда, апрель ойида бундан хабар топган. Жорий йил 14 май кун туман МИБ бўлимидан ксеро нусхасини сўраб олган. Аммо имзоси ўзиники эканлигига шубҳа билан қарайди. “Наврўз” маҳалла раиси эса далолатнома тузилганда иштирок этганлиги, аммо жаримани ҳокимият тўлайди, деб чалғитишганлигини таъкидлайди.\nСўнгги пайтларда вилоятимизнинг қайси гўшасига борманг, фуқаролар ўз манзилларига нореал (ҳатто марҳумларнинг номига ҳам) қарздорликлар келаётганидан нолийди. Айниқса, чиқинди ташиш билан шуғулланадиган “азамат” ташкилотлар чиқиндиларни йиғиш ўрнига, пул йиғиш билан шуғулланадиган, кўрсатилмаган хизмат учун ҳам ҳақ талаб қиладиган муассасага айланиб қолаётгандек таассурот уйғотмоқда.\n2019 йил 22 май, 31-сон


Ҳамёнбоп ва ақлли 4K-телевизор – Redmi A55 тақдим қилинди - Terabayt.Uz\nXiaomi ўзининг ўн йиллик юбилейида жаҳондаги илк шаффоф телевизор – Mi TV Lux Transparent Edition моделини тақдим этган эди. Унинг арзончи бренди эса куни кеча ўз ақлли телевизорларининг янги – Redmi Smart TV A туркумини чиқараётганини эълон қилган.\nВа ниҳоят, мазкур туркумнинг илк вакили – Redmi Smart TV A55 моделини расман тақдим этди. Унинг номидан ҳам англашилиб турган 55 дюймлик дисплейи 3840х2160 пикселлик аниқликда тасвир узатади. Юпқа ромга эга бўлган экрани 4K HDR ҳамда тасвирни яхшилаш технологиялари билан бойитилган.\nHDR ҳамда тасвирни интеллектуал яхшилаш технологиялари\nЯнги телевизор MIUI for TV 3.0 операцион тизимига эга; бу – Android TV тизимининг Xiaomi интерфейсли модификациясидир. Мазкур тизимдаги PatchWall технологияси фойдаланувчи кўпроқ нимани томоша қилаётганидан келиб чиқиб контент ва иловаларни тавсия этади.\nRedmi Smart TV A55 жамланмасида бошқарув пульти бор, лекин унинг ўрнига смартфондаги иловани қўлласа ҳам бўлади. Бу телевизор Mijia / Mi Home иловаси орқали Xiaomi экотизимининг бошқа гаджетлари билан синхронлашади. Мазкур қурилма орқали овозли буйруқлар ёрдамида ақлли уй қурилмаларини бошқариш имкони ҳам бор. Компания яна интерфейс бўйлаб навигацияни осонлаштирувчи янги – Minimalist Mode режимини ҳам намойиш этган.\nТелевизорнинг аппарат таъминоти асосини 4 ядроли MediaTek 9632 процессори ташкил этади; уни 1,5 гигабайтлик тезкор ҳамда 8 гигабайтлик доимий хотира билан таъминлашган. Redmi Smart TV A55 корпусида иккитадан HDMI ва USB 2.0, шунингдек Ethernet, S/PDIF ҳамда AV-портлари мавжуд. Овознинг сифатли янграши учун телевизорга DTS стереотизими жорий этилган.\nXiaomi ушбу телевизори учун аллақачон ўз юртида 260 АҚШ долларига тенг нархда олдиндан буюртма ола бошлади. Redmi Smart TV A55 очиқ савдога 30 сентябрда чиқарилади, ўшанда унинг нархи 295 долларга кўтарилади.\n#Redmi #Xiaomi #Ақлли телевизор #телевизор #4K-телевизор #Xiaomi Redmi Smart TV A #Xiaomi Redmi Smart TV A55


Биз тарбиялаган футболчилар ватанпарварлиги, ғалабага чанқоқлиги билан ажралиб турcин / ADOLAT ижтимоий-сиесий газетаси\nCўнгги пайтларда “Бунёдкор” футбол клуби атрофида юз бераётган воқеалар ҳеч бир футбол мухлисини беэътибор қолдирмаяпти. Айниқса, клубнинг молиявий томондан жиддий муаммога дуч келаётгани, жамоа тугатилиши мумкинлиги спортга оид сайтлар ва ижтимоий тармоқларда жуда кўп муҳокамаларга сабаб бўлди. Мухбиримиз ўзининг мустаҳкам спорт базаси ва малакали футболчилар тайёрлаш мактабига эга жамоада бўлаётган ўзгаришлар хусусида «Бунёдкор» футбол клуби Бош директори, халқ депутутлари Чилонзор тумани Кенгаши депутати Мурод АЛИЕВ билан суҳбатлашди.\n— «Бунёкор» футбол клуби томонидан мамлакатимизда футболнинг оммавийлигини таъминлаш ва янада ривожлантириш бўйича амалга оширилаётган ишлар хусусида тўхталсангиз.\n— «Бунёдкор» футбол клубини ташкил этишдан асосий мақсад юртимизда оммавий спортни ҳамда футбол тарғиботини янада кучайтиришдан иборат эди. Хабарингиз бор, клуб 2005 йилда ташкил этилган. Ўтган йиллар мобайнида клуб босқичма-босқич ривожланиб борди. Ҳукуматимиз ва ҳомийлар томонидан клубга ажойиб ва кўркам стадион, муносиб ўринбосарларни тайёрлаш учун замонавий болалар ва ўсмирлар футбол мактаби қуриб берилди. Ўйлайманки, ўтган 14 йилда клуб олдига қўйилган вазифалар имкон даражасида амалга оширилди. Хусусан, Ўзбекистон футболини янада ривожлантиришга жамоамиз ҳар томонлама муносиб ҳисса қўшиб келаётганини таъкидлаш жоиз.\n— Футбол клубининг ташкил топганига унча кўп вақт бўлмаган бўлса-да, «Бунёдкор» ўзбек футболи тарихига кира олди. Бу анъанани давом эттириш учун яна нималарга эътибор қаратиш керак, деб ўйлайсиз?\n— Клубимиз мамлакатимиз футбол жамоалари ичида энг ёши ҳисобланади. Клуб ўтган йиллар мобайнида Ўзбекистон чемпионатида 5 маротаба олтин медални қўлга киритиш билан бирга, тўрт карра мамлакат кубоги соҳиби ҳисобланади. Халқаро майдонда ҳам клуб Ўзбекистон шарафини муносиб ҳимоя қилиб келаяпти. Жумладан, жамоа икки маротаба қитъамиз клублари ўртасидаги энг катта турнир — Осиё чемпионлар лигасида ярим финалгача етиб борган. Бу анъанани яна давом эттириш учун жамоада футболчиларнинг қўнимсизлигига барҳам беришимиз керак. Шу билан бирга, жамоада мураббий танлаган футболчилар билан эркин ишлашга шароит яратиб беришимиз зарур. «Бунёдкор» 14 йил мобайнида қўлга киритган барча ютуқлар бевосита Миржалол Қосимов номи билан боғлиқ. М.Қосимов клубни ҳар қандай ҳолатда юқори ўринлар учун курашишга чорлай оладиган кам сонли мутахассислардан бири, деб ўйлайман. Раҳбарият ва мураббийлар жамоа нуфузи ҳамда мавқеини юқорига кўтариш учун тинимсиз изланишлар олиб бораяпти. Тўғри, бизда ҳозирги кунда катта маблағ бўлмаслиги мумкин, бироқ бу баҳона бўла олмайди. Раҳбарият барча чораларни кўриб, футболчиларни рағбатлантиришга ҳаракат қилаяпти. Футболчилар ҳам майдонда ҳар қандай рақиб билан тенгма-тенг курашаётгани бизни хурсанд қилмоқда. Улар пул кам экан деб, икки қўлини чўнтагига тиқиб олганлари йўқ. Бутун жамоа бир ёқадан бош чиқариб ҳаракат қилаяпти десам, ҳеч муболаға бўлмайди. Молиявий тарафдан қийинчиликлар мавжуд бўлишига қарамасдан, яхши натижа кўрсатиб келаётган барча футболчиларга алоҳида миннатдорлик билдираман. Жамоа мураббийлари, Жавлон Иброҳимов эса жамоа сардори сифатида катта ҳажмдаги ишни амалга оширмоқда. Биз олдимизга катта мақсадларни қўйганмиз. Ҳар қандай шароитда «Бунёдкор»нинг аввалги мавқеини тиклаб, мамлакат ва қитъа миқёсидаги мусобақаларда жонажон Ўзбекистонимиз шарафини муносиб ҳимоя қиламиз.\n— «Бунёдкор» футбол клубининг стадиони, унга тегишли майдонлар ҳамда биноларни ЎФА тасарруфига ўтказиш белгиланди. Бу клубнинг келгуси фаолиятига салбий таъсир қилмайдими?\n— Тўғри, стадион ва унга тегишли машғулот майдонлари ЎФА тасарруфига ўтказилиши бўйича тегишли ҳужжат тасдиқланган. Айни пайтда, бу жараён давом этмоқда. Мамлакатимиздаги энг катта стадион кимнинг тасарруфида бўлиши, менимча, аҳамиятсиз бўлса керак. Муҳими, бундай иншоотлар ўзбек футболининг тараққиётига хизмат қилса бас. «Бунёдкор» футбол клуби шу кунга қадар ушбу стадионда фаолият олиб бормоқда. Келгусида бу ерда бўламизми ёки йўқ, бунга ҳозирча жавоб бера олмайман. ЎФА билан бу борада, албатта, музокара олиб борамиз. Мазкур жараёнлар клубнинг келгуси фаолиятига жиддий таъсир қилмайди. Ҳомийларимиз ҳам клубнинг фаолият кўрсатиши ва мамлакатимизда миллионлар ўйини ривожланишига ҳисса қўшишдан манфаатдор.\n— Клуб қошидаги футбол мактаби фаолияти билан ҳар қанча ғурурлансак арзийди. Бироқ гап-сўзларга қараганда, мактабнинг фаолияти ҳам савол остида қолаётган экан. Уни сақлаб қолиш ва янада ривожлантириш борасида қандай чора-тадбирлар кўрилаяпти?\n— Болалар футболи футболимиз келажагининг пойдевори бўлиб хизмат қилиши керак. Афсуски, ҳамма профессионал клубларимиз ҳам ўз академияларига эга эмас. «Бунёдкор» футбол клуби қошидаги болалар ва ўсмирлар футбол мактаби 2007 йилнинг 26 январидан бошлаб фаолият олиб бормоқда. 2012 йилдан бошлаб эса барча шароитларга эга замонавий футбол мактабига кўчиб ўтди. Ҳозирда 500 нафардан зиёд болалар миллионлар ўйини сир-асрорларини ўрганишмоқда. Мактабга болалар 6 ёшдан саралаб олинади. Болаларга мамлакатимиздаги энг малакали мураббийлар футбол сирларини ўргатишмоқда. Уларнинг кўпчилиги аввал профессионал футболда тўп суришган. 10-15 нафар болага иккита муррабий бириктирилган. Машғулотлар кунора 1,5 соат давом этади.\nБолалар ва ўсмирлар спорт мактаби олдига қўйилган асосий вазифа юқори малакали футболчиларни «Бунёдкор» футбол клубининг асосий таркибига ҳамда Ўзбекистон ўсмирлар, ёшлар, олимпия ва миллий терма жамоаларига тайёрлаб беришдан иборат. Шунингдек, бу ерда таҳсил олган футболчилар ўзининг ватанпарварлиги, ғалабага чанқоқлиги билан ҳам бошқалардан ажралиб туриши шарт.\nАйни пайтда мазкур футбол мактабида тарбияланган 100 нафарга яқин ёш чарм тўп усталари юртимиз ва хориж клубларида фаолият олиб бормоқда. Шунингдек, улар турли ёшдаги Ўзбекистон терма жамоалари таркибида халқаро майдонларда мамлакатимиз шарафини муносиб ҳимоя қилиб келаяпти. Узоққа бормайлик, жорий йилнинг январь ойида Хитойда ўтказилган ёшлар ўртасидаги Осиё чемпионатида олтин медални қўлга киритган футболчиларнинг 7 нафари шу мактаб тарбияланувчилари саналади. Мактаб тарбияланувчиларидан бири — Достонбек Ҳамдамов эса 2015 йил якунларига кўра Осиёнинг энг яхши ёш футболчиси деган шарафли номга эришган. Футбол мактабимиз клубимизнинг бойлиги. Эътибор берган бўлсангиз, бугунги кунда асосий жамоанинг 90 фоизини ёшлар ташкил этаяпти. Ана шу ёш футболчиларнинг барчаси футбол мактабининг «қалдирғочлари» саналади. Бундан ташқари, бу йил асосий таркибга кира олмаётган бир қатор ёшларни бошқа жамоаларга ижарага бердик. Вақти келиб улар ҳам бош жамоамизга жалб этилади. Мактаб тақдирига келсак, у ўз фаолиятини тўхтатмайди. Ҳар қандай шароитда болалар ва ўсмирлар футбол мактабини янада ривожлантириш, унинг фаолиятига хориж тажрибасини олиб киришга ҳаракат қиламиз.\n— Сиз футбол клуби раҳбари бўлиш билан бирга “Адолат” СДПдан халқ депутатлари Чилонзор тумани Кенгашига сайланган депутат сифатида ҳам фаолият юритмоқдасиз. Айтинг-чи, сизга сайловчилар қўпроқ қайси муаммолар бўйича мурожаат қилишаяпти. Шу ўринда муаммоларни ҳал этиш жараёнлари хусусида ҳам сўз юритсангиз.\n— Албатта, менга ўз овозларини берган аҳолининг ишончини қозонишни ўзимга вазифа қилиб қўйганман. Бу борада сайлов округи ҳудудида жойлашган маҳаллалар аҳолиси билан имкон қадар кўпроқ учрашишга ҳаракат қилаяпман. Тўғри, барча жойларда бўлгани каби сайлов округимиз ҳудудида ҳам тўпланиб қолган муаммолар кўп. Айниқса, аҳолининг ижтимоий соҳалар бўйича шикоятлари юқорилигича қолмоқда. Мавжуд муаммоларни ҳал этиш учун мутасадди давлат органларига йигирмадан ортиқ депутатлик сўровлари киритилди. Бироқ сўровларга жавоб берилиши қониқарсиз аҳволда. Айрим давлат органларининг эътиборсизлиги барчамизни ҳайрон қолдираяпти. Жумладан, округ ҳудудидаги йўлларни таъмирлаш, болаларни боғчаларга қамраб олиш каби муаммолар ечилмай қолаяпти.\nАҳолини ўйлантираётган муаммоларни чуқур ўрганиш, таҳлилий хулосалар асосида долзарб масалаларни туман Кенгаши сессияси муҳокамасига олиб чиқиш ва белгиланган чора-тадбирлар ижроси орқали муаммоларни ҳал этиш фуқароларнинг сиёсий партияга ва давлат бошқаруви идораларига бўлган ишончини оширади. Шунингдек, ёшлар ўртасида ишсизлик юқори даражада. Уюшмаган ёшлар билан ишлаш борасида ҳам камчиликлар жуда кўп. Аҳоли мурожаатларини ҳал этиш мақсадида жорий йилнинг ўтган даври мобайнида сайловчилар билан 10 га яқин учрашувлар ўтказдик. Мулоқотлар чоғида фуқаролардан 50 та ёзма ва 100 га яқин оғзаки мурожаатлар келиб тушган. Аризалар имкон қадар ижобий ҳал этилмоқда.\n“Adolat” мухбири Жобир ХЎЖАҚУЛОВ суҳбатлашди.\n“От ўйнатаётган” ўринбосарлар...\nСўнгги йилларда юртимизда ёш авлоднинг жисмоний тарбия ва оммавий спорт билан мунтазам шуғулланиши учун зарур шароитлар яратилди. ...


ЖССТ коронавирусга қарши Россияда яратилган вакцинанинг имкониятларига баҳо берди - Hidoyat.uz\nАсосий саҳифа Янгиликлар Дунё янгиликлари ЖССТ коронавирусга қарши Россияда яратилган вакцинанинг имкониятларига баҳо берди\nЧоп этилди Avgust 14, 2020 ЖССТ коронавирусга қарши Россияда яратилган вакцинанинг имкониятларига баҳо бердиda fikr bildirishni o'chirish\nЖаҳон соғлиқни сақлаш ташкилоти Россиянинг COVID-19 га қарши ишлаб чиққан вакцинасини бутун дунёда ишлатса бўлади, дейишга ҳали эрта, деган фикрда.\nБу ҳақда ташкилотнинг Яқин Шарқ офиси дастурларини бошқариш бўйича директори Рана Хаже билдирган. Шу билан бирга, унинг таъкидлашича, ЖССТ Россия Федерациясининг юқори сифатли препарат яратиш учун техник имкониятларга эга эканига шубҳа қилмайди.\n“Россия вакцинаси икки босқичдан ўтди, олдинда учинчи тест турибди. Препарат барча экспериментлардан ўтиб бўлгани йўқ, лекин вакцинани маҳаллий шароитда, ҳеч бўлмаганда, Россиянинг ўзида қўлласа бўлади, деб баҳоланмоқда. Биз Россия ҳукумати билан алоқадамиз ва биламизки, Россия юқори сифатли вакцина яратиш учун илмий ҳамда техник имкониятларга эга. Тўғри, ЖССТ айни пайт мазкур вакцинани бутун дунёда ишлатиш учун тўғри келадиган меъёрларга мос келади, дейишга тайёр эмас, бироқ биз бу борада РФ билан ҳар куни алоқани ушлаб турибмиз”, – деди Хаже.\nРоссия ўтган сешанба куни дунёда биринчи бўлиб COVID-19 га қарши вакцина яратганини эълон қилган. Янги препарат “Спутник V”, деб номланди.


06:13 / 18.08.2016 | G'ulomjon | 2710\nАссалому алайкум! Исо алайҳиссалом туғилганларидан бошлаб шу пайтгача милодий йил дeб кeлинади. Исо алайҳиссалом ўлганлари йўқми? Нима сабабдан милодий йил Исо алайҳиссалом туғилган йилдан бошланган?\nВа алайкум ассалом! Аллоҳ таоло “Нисо” сураси 157-158-оятида марҳамат қилади:\n«Биз Аллоҳнинг расули Масиҳ Исо ибн Марямни ўлдирдик», – деганлари учун. Ҳолбуки, уни ўлдирмадилар ҳам, осмадилар ҳам. Лекин уларга шундай туюлди. У ҳақда ихтилофга тушганлар унинг ўлимидан шакдадирлар. У тўғрисида уларнинг билимлари йўқ, магар гумонга эргашарлар. Уни аниқ ўлдирмаганлар.«Биз Аллоҳнинг расули Масиҳ Исо ибн Марямни ўлдирдик», – деганлари...» Аслида яҳудийлар Исо алайҳиссаломни пайғамбар деб тан олмаганлар. Бу ердаги «Аллоҳнинг расули» дейишлари истеҳзо ва масхара учундир. Улар Исо алайҳиссаломни ўлдирганликларини даъво қиладилар. Лекин бу қуруқ даъво, холос. Ҳақиқатни эса Қуръони Карим баён қилади: «Ҳолбуки, уни ўлдирмадилар ҳам, осмадилар ҳам. Лекин уларга шундай туюлди». Яҳудийларнинг Исо алайҳиссаломга суиқасд қилганларининг қиссаси маълум ва машҳур. Бу қиссани буюк тафсирчилардан Ибн Касир раҳматуллоҳи алайҳи қуйидагича ривоят қиладилар: «Аллоҳ таоло Исо ибн Марямни очиқ-ойдин аломатлар ва ҳидоят ила пайғамбар қилиб юборганида, яҳудийлар у зотга берилган пайғамбарлик ва мўъжизаларга ҳасад қилдилар. У киши кўр бўлиб туғилганларни ва песларни даволар, ўликни Аллоҳнинг изни ила тирилтирар, лойдан қушнинг шаклини ясаб, унга пуфласалар, Аллоҳнинг изни ила қуш бўлиб учиб кетар эди. Аллоҳ у кишини шунга ўхшаш кўпгина мўъжизалар билан қўллаб-қувватлаган эди. Яҳудийлар эса у кишини ёлғончига чиқардилар, хилоф қилдилар ва имкони борича у зотга озор беришга ўтдилар. Ҳаттоки Аллоҳнинг пайғамбари Исо алайҳиссалом улар бор жойда турмайдиган бўлдилар. Кўпинча оналари билан бирга саёҳатда юришга мажбур бўлдилар. Яҳудийлар бу билан кифояланиб қолмадилар, у зотни ўша даврдаги Дамашқнинг подшоҳига чақдилар. Подшоҳ юлдузларга сиғинадиган мушриклар тоифасидан эди. Унинг миллатига «юнон» деб ном берилган эди. Яҳудийлар унга: «Байтул Мақдисда бир одам чиқиб, кишиларни фитнага солмоқда, адаштирмоқда ва фуқароларни подшоҳга қарши қўймоқда», – деб хабар етказдилар. Бундан подшоҳнинг ғазаби чиқди. Байтул Мақдисдаги ноибига мазкур одамдан эҳтиёт бўлиш, уни осиб, бошига тикан қўйиб, унинг шарридан одамларни сақлаш фармонини берди. Мактуб Байтул Мақдиснинг волийсига етиб келганида, у фармонни бажаришга отланди. Бир тоифа яҳудийлар билан Исо алайҳиссалом турган жойга борди. У киши ўзларига яқин кишилар билан бирга эдилар. Уларнинг сони ўн икки ёки ўн уч ёки ўн еттита эди. Бу воқеа жума кунидан шанбага ўтар кечаси содир бўлди. Яҳудийлар уларни қамалга олдилар. Ёки улар босиб киришади, ёки ўзлари уларнинг олдига чиқишлари керак – бундан бошқа илож қолмаганини англаб етган Исо алайҳиссалом шерикларига: «Қай бирингизга менинг тусим ўтса, ўша одам жаннатда мен билан бирга бўлади», – дедилар. Бир ёш йигит бу ишга тайёрлигини билдирди. Уни хиёл ёш санадилар, юқоридаги гапни иккинчи, учинчи бор такрорладилар. Ҳар сафар фақат ҳалиги йигит ўзининг тайёрлигини билдирди. Исо алайҳиссалом: «Сен ўшасан!» дедилар. Аллоҳ таоло у йигитни Ийсо алайҳиссаломнинг тусига киритди. Томнинг шифтидан бир туйнук очилди. Исо алайҳиссаломни мудроқ олди. Шу ҳолда осмонга кўтарилдилар. У зот кўтарилганларидан кейин шериклари ташқарига чиқдилар. Яҳудийлар қоронғида ҳалиги йигитни Исо деб ўйлаб, ушлаб, осдилар ва бошига тикан қўйдилар». Аммо ишга бу билан нуқта қўйилгани йўқ. Асосий ихтилофлар айнан ушбу воқеадан сўнг бошланди. Таъкидланганидек, ҳодиса кечанинг қоронғисида, тўс-тўполоннинг ичида бўлиб ўтди. Кўп нарсалар ноаниқ қолди. Шунинг учун: «У ҳақда ихтилофга тушганлар унинг ўлимидан шакдадирлар». Аввало, ҳодисада иштирок этганларнинг ўзлари ихтилофга тушдилар. «Агар ўлдирилган Исо бўлса, у билан бирга юрган одам қани? Агар ўлдирилган бирга юрган одам бўлса, Исо қани?» – дедилар бир-бирларига. Лекин, барибир ўликни осиб қўйиб, «Биз Исони ўлдирдик», – деб мақтаниб юраверишди. Насоролар бўлса, баъзилари бу гапга ишонди, баъзилари: «Исо ўлганидан кейин кўмилди. Аммо уч кундан кейин яна тирилди», – дейишди. Лекин ҳаммаларининг гапи ҳам асоссиз гаплардир. Бу нарса оятнинг сўнгида яна бир бор таъкидланади: «У тўғрисида уларнинг билимлари йўқ, магар гумонга эргашарлар. Уни аниқ ўлдирмаганлар». «Хўш, ўлдирмаганлари аниқ бўлса, унга нима бўлган?» деган саволга келаси оятда жавоб келади: بَل رَّفَعَهُ اللّهُ إِلَيْهِ وَكَانَ اللّهُ عَزِيزًا حَكِيمًا۝ Балки Аллоҳ уни Ўзига кўтарди. Аллоҳ ўта иззатлидир, ўта ҳикматлидир. Мўмин-мусулмонларнинг Исо алайҳиссалом ҳақларидаги ақийдалари ушбу ва бошқа оятлардан ҳамда саҳиҳ ҳадиси шарифлардан олинган. Унда ҳеч қандай ноаниқлик, шубҳа ёки гумон йўқ. Ҳаммаси аниқ. (“Тафсири Ҳилол” китобидан). Валлоҳу аълам!\nТарих илми ҳусусида\nСаҳобийлар ҳаётини ўқиб тасирланганда чиққан ёш


Оила бир сўз билан айтганда жамиятимизнинг кичик ажралмас бир бўлагидир. Ҳозирги кунгача мамлакатмизда ёшларга, ёш оилаларга яратиб берилаётган шароитларга қарамасдан айрим ёшларимиз оила қадрини, никоҳ ҳурматини, фарзандларни тирик етим бўлиш гуноҳини тушуниб етмаяптилар. Шайтон ўз малайлари орасидан оилани бузишга сабаб бўлган шайтонни ўзига яқинроқ ўтқазиб бу мен учун яхши иш қилди, оила бузулиши орқасидан бошқа гуноҳлар: ароқ ичиш, зино қилиш, қариндошлик ришталарини узулиши, хақорат ва шунга ўхшаш гуноҳлар келиб чиқаверади. Доимо, оила бузулди, деса ушбу ҳикоя эсимга тушаверади.\nБир йигит уйланганидан сўнг олти ой ўтиб сафарга чиқиши керак бўлиб қолади. Йигит сафардалиги чоғида унинг хотини ёғ доғлаётиб, бехосдан ёнган ёғ туфайли ёш келиннинг юзлари куйиб, чандиқ ҳосил бўлади. Онаси бу ҳолни кўриб, бу қиз энди ўғлимга мунасиб эмас, дея ўғлига хат ёзади. “Ўғлим, хотинингни жавобини бер. Сен қандай бу хотин билан яшайсан, дўстларинг масхара қилмайдими?”, дейди. “Онажон, мен боргунча келинингизни кетказмай туринг, мен боргандан кейин унга рухсат берасиз”, дейди.\nСафардан қайтган йигит дарвоза олдига тўхтайди ва “Онажон, мен келдим. Мени етаклаб уйга келинингиз киргизсин”, дейди. Онаизор ҳайрон бўлганича “Кўзинга нима қилди, болам”, деб сўрайди. “Онажон, фалокат содир бўлиб, кўзларим кўр бўлиб қолди, энди бу кўр одамга ким ҳам тегарди, мен мана шу хотиним билан умр гузаронлик қилай, ижозат беринг” дейди. Онаси рози бўлади. Ўша юзларида чандиқ бор аёли билан узоқ умр бирга яшайди. Вақти келиб аёли вафот этади. Аёлини ерга қўйгандан кейин қабр бошида Қуръон тиловат қилинди. Жамоат тарқаганидан сўнг аёлнинг турмуш ўртоғи бир оз қабр ёнида қолди. Шунда унинг ёнига дўсти келиб, юр дўстим, бандалик, уйинга қўйиб ўтаман деганда, орқангдан етиб оламан, дейди. Шунда дўсти кўзларинг ожизку, ёлғиз қандай юрасан, деб савол беради. “Кўзларим ожиз эмас, лекин шу аёл мендан уялмасин, ҳижолат чекмасин, оилам эса бузилмасин, деб бир умр шу вақтгача ўзимни кўр қилиб кўрсатган эдим”, деб айтган экан.\nҲозирги ёшларимиз ҳаётини солиштириб кўрсин. Энг ачинарлиси, кейинги пайтларда айрим ёшлар никоҳ ва талоқнинг моҳиятини ҳис этмай, бўлар-бўлмас сабаблар билан хотинини талоқ қилишга боришяпти, нафс ва шайтон сўзига кириб ширин турмушларини оғуга айлантиришяпти, гулдай оилани барбод қилиб, фарзандларини тирик етимга айлантиришяпти. Баъзи келинларимиз оиланинг қадрига етмай турмуш қуришга қанчалик ошиқишса, эрдан ажралишга ҳам шунчалик тез киришишади.\nИлоҳим, оилалар мустаҳкам ва бахтли бўлсин. Болалар ҳеч қачон етим бўлмасин!\nСафахон БАҚОЕВ - Каттақўрғон туман “Хожа Абул Ҳасан Андоқий” жоме масжиди имом хатиби\nКиритилган вақти: 24/09/2019 11:05; Кўрилганлиги: 372\nМатериал манзили: http://sammuslim.uz/articles/family/oila-qadri\nЧоп этилган вақт: 13/07/2020 10:17


Абу Дабида яшовчи икки дўст Дубайгача 125 км пиёда юриб боришни ният қилишди\n13:41 / 05.03.2016\nАбу Дабида яшовчи Немо ва Дарко исмли дўстлар ўзларини синаб қўриш мақсадида ва соғлом турмуш тарзини сақлаш учун БАА пойтахти Дубай шахригача 125 км. масофани пиёда босиб ўтишмоқчи.\n“Бу биз учун ажойиб машғулот бўлади – 120 км йўл пиёда учун жуда катта масофа. Биз ўз шаҳримиз ва Дубайни ўзимизнинг ҳикоя билан боғлаш ниятида эдик”, дейди 30 ёшлик Немо Стоянович.\nНемо ва унинг дўсти Дарко компьютер олдида узоқ вақт ишлаб ўтиришганини ўйлаб, энди навбат тана ва идрокларини янгилаш зарурлигини тушунишган.\n“Биз вақти билан спорт ўйинлари билан шуғулланиб турамиз, лекин биз ундан каттароқ машғулотни синаб кўрмоқчи бўлдик. Бизлар профессионал спортчилар эмасмиз, аммо ўзимизни синаб кўришга тайёрмиз”, дейди Немо ва Дарко.\nНемонинг айтишига кўра, уларнинг узоқ масофага пиёда юришлари учун 25 соат кетар экан. “Биз бир қанча танаффузлар ҳам қилмоқчимиз ва масофанинг асосий қисмларини кечқурун юриб тугатишга қарор қилдик. Чунки кундуз куни жуда иссиқ ва машиналар кўп бўлади”, деб давом эттирди Немо.\nУлар профессионал триатлончи Омар Нурдан узоқ масофага пиёда юриш учун қандай оёқ кийимларни кийишни, дам олишни ва керакли анжомларни қандай ташиш бўйича маслаҳатлар олишган.


Юртимиз табиатининг гўзаллиги ва таровати барчани ўзига мафтун этиб келади. Айниқса, пурвиқор тоғларимиз жамоли, улар бағридаги “табиий обида”лар жаҳоннинг камдан-кам жойида учрайди.\nСурхондарё вилоятида жойлашган Сангардактоғ дараси ҳам ана шундай ноёб масканлардан бири. У ўзининг гўзал табиати, ўсимликлар дунёсининг ранг-баранглиги, турфа хил ҳайвонот олами, минглаб булоқлару чашмалари билан ном қозонган.\nБу ерда бир вақтнинг ўзида йилнинг тўрт фаслини кузатиш мумкин.\nГарчи тоғ ҳудуди бўлса-да, кейинги йилларда шаршара атрофида бунёдкорлик ишлари олиб борилди. Натижада меҳмонларнинг кўнгилдагидек ҳордиқ чиқаришлари учун барча қулайлик яратилди.\nДенгиз сатҳидан икки минг метр баландликдан отилиб тушувчи шаршара табиатнинг ноёб мўъжизасидир. У 150 метр юксакликдан атрофдаги қояларга урилиб, оқади. Камалакмисол товланиб, сачраётган зилол суви баҳридилингизни очади. Ўзига хос овози асабни тинчлантириб, юракка қувват беради. Унинг суви совуқ бўлса-да, қанча ичилса ҳам саломатликка зиён қилмайди. Аксинча, вужудингизни тетиклаштиради. Шу боисдан бўлса керак, ёз бошланиши билан шаршарадан меҳмонларнинг қадами узилмайди.\nТабиатнинг бу гўзал туҳфаси қиш фаслида ҳам ўзгача фусун касб этиб туради. Шаршара музлаб, улкан сумалакни ташкил қилади. Унга осилиб тушган бежирим, инсон ақли бовар қилмайдиган томчилар эса гўёки баҳайбат биллур шодаларини ёдга солади. Айниқса, унинг қуёш нурида жилоланиши кишига сўнмас илҳом ва такрорланмас сурур бахш этади.\nШаршаранинг ўнг томонида, бир оз юрилгач, “Жавзо шаршара”сига дуч келасиз. У йилда бир марта, фақат жавзо ойида тоғ бағридан сизиб чиқади. Ой ниҳоясига етганида шаршара суви ҳам ўз-ўзидан тўхтайди. Олимлар бу ҳолатнинг сирини ҳалигача билишолмади. Ваҳолонки, шаршаратоғ этагидаги митти булоқлардан йил бўйи сув оқади.\nҚизиғи, шаршаралар жойлашган тоғ чўққилари устида умуман музликлар ва тоғ кўллари йўқ. Улардан сўнг тоғ ўрмонлари ҳамда палахса-палахса харсанглардан иборат беҳисоб тепаликлар бошланиб кетади.\nТабиатнинг бу нафис гўшасига хориждан ҳам сайёҳлар келиб туришади. Улардан бири мазкур шаршарани кўриб, “Тоғ дунёси мўъжизаси”, деб эътироф қилган. Боиси, ушбу масканнинг тўрт томонини қалин ўрмонзорлар, осмонўпар қоялар ўраб олган. Бу ерда турлари камайиб бораётган дарахтлар бисёр ва бу Сангардактоғнинг асл ҳолатини сақлашда қўл келмоқда. Бинобарин, фарк, заранг, писта, зирк, мурут каби мевали дарахтлар, туғдона, самбиттол ва оддий тол, тоғтерак ҳамда татум сингари ёғочбоп дарахтларнинг парваришига алоҳида эътибор қаратилмоқда.\nРивоятларда айтилишича, қадимда севганига эришолмаган сулув қиз тоғ шаршараси унгурига кириб ғойиб бўлади. Унинг майда ўрилган сунбул сочлари ўрнидан сумбула ўти ўсиб чиқади. Ҳозир шаршаранинг бағридан сумбула ўтлари девор бўйлаб ўсиб ётибди. Унинг ҳар барги тўпидан тинимсиз тўкилаётган маржон томчиларни маҳаллий аҳоли ўша сулув қизнинг кўз ёшлари, дейди.\nШаршара атрофидаги тоғ ва сойларда доривор ўтларнинг 266 тури мавжуд. Мазкур ўсимликларнинг барчаси шифобахш. Улардан саломатликни сақлашнинг турли усулларида фойдаланилади.\nШунингдек, Сангардактоғ қояларини минглаб ёввойи каптарлар уя қилиб олган. Улар қишин-ёзин шу ерда яшайди. Эрта тонгда какликларнинг овози ён-атрофни тутса, тоғ булбули навосидан ҳузурланасиз. Какку овози ҳар тарафдан қулоққа чалинади. Тоғ қорақуши, тоғтешар, зағча ва қарға, тоғ чумчуқ, кўкқарға ва куркуракқуш, лочин, бургут, укки, тоғ бойқушлари ҳам борки, бу тоғнинг қушлар олами нақадар бойлигидан дарак беради. Тоғ ўрмонларида қўнғир айиқ, силовсин, тоғ эчкилари, бўри, тулки, қашқалдоқ, Осиё сариқ суғури, бурамашох кийиклар яшайди.\nСангардактоғ шаршараси яқинида деярли текисликлар йўқ. Майдони оз бўлган текис жойлар бўз тупроқдан иборат. Энг тотли тоғ олмаси айнан шу манзилда ҳосил беради. Узоқ муддат сақлаш мумкинлиги учун ҳам Сангардак олмаси келгуси ёзгача сақланиб, Самарқанд, Қарши, Навоий, Қўқон, Тошкент ва Бухоро бозорларида сотилади. Ушбу ҳудуд теварагида Кенггузар, Нилу, Хўжаи Ҳубон, Сангардак, Чанглоқ, Боғча каби қишлоқлар бўлиб, аҳолисининг асосий турмуши чорвачилик ва боғдорчиликдан иборат. Қадимдан бу ҳудудларда майда туёқлилар ва шохли ҳайвонларни кўпайтиришга алоҳида эътибор қаратилган. Мазкур қишлоқларнинг қиёфаси ҳам йилдан-йилга ўзгариб бормоқда. Биргина Сангардак қишлоғида 2 та замонавий мактаб, Тоғ-кон саноати касб-ҳунар коллежи, ҚВП, ўрмон хўжалиги бўлимининг янги биноси қурилиб, аҳоли фаровонлигига хизмат қилиб келмоқда.\nШаршаралар юртимиз ҳуснига ҳусн қўшиб турибди. Уларни асраб-авайлаш ҳар биримизнинг бурчимиздир. Зеро, келажак авлод ҳам табиатнинг бемисл гўзаллигидан баҳра олишга ҳақлидир.\n«Узун» давлат ўрмон хўжалиги директори.


Ўзбекистонда 1 февралдан тадбиркорлар учун қандай енгилликлар кучга киради? – Kommers.uz\nМолия\t16:50 | 31.1.22\nЎзбекистонда 1 февралдан тадбиркорлар учун қандай енгилликлар кучга киради?\nТўқимачилик, тикув-трикотаж корхоналарига субсидия ва кредитлар ажратилади.\nЎзбекистон Президенти ҳузуридаги Тадбиркорлик субектларининг ҳуқуқлари ва қонуний манфаатларини ҳимоя қилиш бўйича вакил 2022 йил 1 февралдан тадбиркорлар учун қандай ўзгаришлар кучга кириши ҳақида ахборот эълон қилди.\nМаълум қилинишича, 1 февралдан тўқимачилик, тикув-трикотаж корхоналарига субсидия ва кредитлар ажратилади. Шунингдек, нодавлат таълим ташкилотлари таълим жараёнида фойдаланадиган бино ва иноотлари ижара тўлови харажатларининг бир қисми давлат бюджетидан қоплаб берилади.\nҚайд этилишича, 2025 йил 1 январга қадар балиқ етиштириш соҳасида айрим солиқ имтиёзлари берилди.\nБундан ташқари, маҳаллий ишлаб чиқарувчи ташкилотларнинг фармацевтика маҳсулотларини хорижий давлатларда рўйхатдан ўтказиш харажатларининг 75 фоизи Фармацевтика тармоғини қўллаб-қувватлаш ва ривожлантириш жамғармасидан қоплаб берилади.\nАввалроқ Ўзбекистонда парранда гўшти учун субсидия миқдори оширилгани хабар қилинганди. Шунингдек, уй-жойга субсидия олиш учун қандай ҳужжатлар кераклиги ҳақида хабар берилди.


Форумдан катта таассурот ва тажрибалар билан — Ishonch Gazetasi\nФорумдан катта таассурот ва тажрибалар билан\nХусусан, делегация аъзоси М.Зоҳидов «Андижон полкаси» рақси, «Чойхона» ва «Ялла» қўшиқлари билан барчанинг олқишига сазовор бўлди. Тадбирда «Евровидение» халқаро танлови ғолиби – «NaviBand» гуруҳи ўз қўшиқлари билан иштирок этди.\nФорумнинг навбатдаги кунида иштирокчилар Беларусь касаба уюшмаси Федерациясининг Халқаро университети – МИТСО фаолияти билан яқиндан танишди ҳамда «Медиация ва музокаралар олиб бориш» мавзусидаги машғулотларда қатнашишди. «Дўстлик дарахти» акция форумида иштирокчилар томонидан МИТСО халқаро университетининг ички ҳовлисида кўчат ўтқазилди.\nБеларусь катта театрига ташриф доирасида театр бўйлаб экскурсия бўлиб ўтди ва Жакомо Пуччинининг «Богема» операсини томоша қилдик.\nФорум иштирокчилари учун вилоятларга ташриф дастури ўзига хос маҳорат мактаби вазифасини ўтади. Хусусан, Могилев вилоятининг Бобруйск шаҳридаги «Белшина» ОАЖда меҳнат шароитлари, ижтимоий шериклик ва ёшлар учун имтиёз, кафолатлар, жамоа шартномаси тузиш, меҳнат унумдорлигини ошириш борасида масъуллар билан савол-жавоблар ўтказилди.\nФорум иштирокчиларининг кейинги манзили – Рогачев шаҳрида жойлашган «Рогачев МСС» ОАЖ бўлди. Меҳнат жамоаси ҳаёти ҳамда Рогачев шаҳри билан танишувдан сўнг «Белпрофсоюзкурорт» унитар корхонаси иши билан яқиндан танишдик.\nФорум доирасида Беларусь металлургия заводига ҳам бордик. Шундан сўнг ёш фаоллар иштирокида Красный Берег қишлоғидаги ёдгорлик мажмуасига гул қўйиш маросими ўтказилди.\n«Динамо» стадионида эса Беларусь спортчилари билан учрашув ташкил этилди ҳамда «Тинчлик ва халқлар дўстлиги» шиори остида енгил атлетиканинг югуриш тури бўйича марафон бўлиб ўтди.\nРеспублика касаба уюшмалари маданият саройидаги йиғилишда Форум натижалари жамланиб, минтақавий дастур бўйича ҳисоботлар тингланди.\nШундан сўнг иштирокчилар гуруҳларга ажралган ҳолда интерактив мусобақалар ўтказилди.\nУмуман, Форум ҳар бир иштирокчи учун янгиликлар бериш баробарида мамлакатимиздаги ислоҳотлар, ёшлар сиёсати борасидаги афзалликларимизни намоён этишга имконият бўлди. Хусусан, ёшлар ташаббусларига эркинлик берилаётгани, инновацион ғоя ва ишланмаларни амалиётга жорий этишдаги ютуқларимиз, таълим тизимидаги янгиланишлар ҳақидаги маълумотлар кўпчилик тенгдошларимиз, касаба уюшма фаоллари учун қизиқарли бўлди.\nНаманган вилояти касаба уюшма ташкилотлари Бирлашмаси Ёшлар масалалари бўйича раис маслаҳатчиси\nУМИД ҚИЛСАК БЎЛАДИМИ, ЖАНОБ ҲОКИМ?\nЎзаро ишонч ва манфаатдорлик – муштарак ютуқлар асоси\nҲақ эгасининг ҳаққи\nҚозоғистонда 50 дан ёртиқ юртдошимиз ҳалок бўлгани тахмин қилинмоқда


Тошкентда сайёҳларга икки қаватли автобуслар хизмат кўрсатади\nЛондондаги каби 2 қаватли автобуслар энди Тошкентда ҳам сайёҳларга хизмат қилади.\nТошкентда 17 январдан бошлаб сайёҳлар учун мўлжалланган дастлабки икки қаватли автобуслар ҳаракатлана бошлайди. Gazeta.uz нашрининг ёзишича, автобуслар 2,5 соат мобайнида 34 километрни босиб ўтади ва Тошкентнинг 8та диққатга сазовор жойи атрофида 10-15 дақиқалик танаффус қилади.\nМазкур сайёҳлик автобуслари учун чипта нархи болаларга 15 минг сўм, катталарга 25 минг сўм, чет эл фуқаролари учун Марказий банк курси бўйича 20 АҚШ доллари қилиб белгиланган.\nИкки қаватли автобуслар Тошкентга Хитойдан декабрь ойи ўрталарида келтирган эди.


Ҳақиқат эгилди, аммо синмади...\nБаъзида ҳақиқат излаб, бир неча йилларни бой берасан. Энди умид узай, деб турганингда, қаердандир ёруғлик пайдо бўлади-да, ишинг юришади, ҳақиқат қарор топади. Бўз туманидаги “Бўстон” маҳалла фуқаролар йиғинида истиқомат қилувчи 82 ёшли Қобилжон ота Мадаминов 9 йил давомида адолат излади. Ниҳоят, суд томонидан унинг муаммоси ижобий ҳал этилди. Бу ҳақда сал кейинроқ...\nДарҳақиқат, ҳозирги пайтда судларнинг инсон ҳуқуқ ва манфаатларини ҳимоя қилиш борасидаги ўрни ҳамда аҳамияти ортмоқда. Президентимизнинг 2016 йил 21 октябрдаги “Суд-ҳуқуқ тизимини янада ислоҳ қилиш, фуқароларнинг ҳуқуқ ва эркинликларини ишончли ҳимоя қилиш кафолатларини кучайтириш чора-тадбирлари тўғрисида”ги Фармони бу борада янги босқични бошлаб берди. Зеро, мазкур ҳужжатга кўра, жорий йилнинг 1 апрелидан бошлаб қамоқ тарзидаги жиноий жазо тури тугатилиб, унинг ўрнига озодликдан маҳрум қилиш билан боғлиқ бўлмаган жазонинг муқобил турлари қўлланилаётир. Жиноят содир этишда гумон қилинган шахсларни ушлаб туриш муддати 72 соатдан 48 соатга, қамоққа олиш ва уй қамоғи тарзидаги эҳтиёт чораларини қўллаш ҳамда жиноят ишлари бўйича дастлабки терговнинг энг кўп муддатлари 1 йилдан 7 ойга қисқартирилди. Бу ўзгаришлар фуқароларнинг эркинлигини асоссиз чеклаш ҳолатларидан ҳимоя қилади.\n— Фуқаролик иши бўйича суд қарорини назорат тартибида қайта кўриб чиқиш имконини берувчи муддат 3 йилдан 1 йилга қисқартирилиши ҳуқуқий муносабатларнинг барқарорлиги, фуқаролик процесси иштирокчиларининг ҳуқуқ ва манфаатлари ҳимоя қилинишини таъминлашда айни муддаодир, — дейди Фуқаролик ишлари бўйича Андижон вилояти суди раиси ўринбосари Фахриддин Ҳайдаров. — Халқимизнинг инсонпарварлик тамойилларига мос келувчи ярашув институтини жиноят процессида қўллаш доираси тобора кенгайтирилаётир. Бу содир этган қилмишидан пушаймон бўлиб, етказилган зиённи қоплаган фуқароларни жавобгарликдан озод этиш имконини бермоқда. Буни жорий йилнинг 9 ойи давомида Ўзбекистон Республикаси Президентининг виртуал қабулхонаси ҳамда Халқ қабулхоналари орқали Андижон вилоятидан 2986 та мурожаат қабул қилиниб, шундан 2813 таси суд томонидан ижобий ҳал этилганидан ҳам билса бўлади. Айни чоғда 509 нафар юртдошимизнинг бевосита суд маҳкамасига қилган мурожаати ижобий ечим топди.\n— Ҳақиқат эгилади, аммо синмайди, — дейди Қобилжон ота Мадаминов қувонч билан. — Уй-жой билан боғлиқ 9 йилдан буён поймол қилиб келинаётган ҳуқуқимни суд орқали тиклашга муваффақ бўлдим. Бу масала бўйича бормаган жойим қолмаганди. Қурилиши тугалланмаган тураржойни икки марта бузишимга тўғри келди. Сўнгги илинж билан фуқаролик ишлари бўйича вилоят судига мурожаат қилдим. Иш адолатли кўриб чиқилди ва фойдамга ҳал этилди.\nСуд фаолияти билан танишар эканмиз, мурожаатларнинг аксарияти уй-жой, ер ва битимларга доир низолар эканига гувоҳ бўлдик. Бу, ўз навбатида, одамларнинг ҳуқуқий билимларини оширишни талаб этади. Шундан келиб чиқиб, суд томонидан учрашув ва давра суҳбатлари ўтказилаяпти. Қолаверса, жойларда ташкил этилган сайёр судлар аҳолининг қонунбузарликларнинг салбий оқибатлари ҳақидаги тасаввурларини бойитмоқда.\nБулар, ўз навбатида, фуқароларнинг судларга бўлган ишончини мустаҳкамламоқда.\nМазкур рукндаги бошқа мақолалар: « Хайрли ишлар ташаббускори эди\tЕрнинг уволи урмасин! »


ЗАМОНАВИЙ ВАКЦИНА ОМБОРИ ИШГА ТУШДИ - ANDIJONNOMA.UZ\nЮНИСЕФ халқаро ташкилоти кўмагида Андижон шаҳридаги давлат санитария-эпидемологик осойишталик ва жамоат саломатлиги хизматига вакциналарни сифатли сақловчи омбор фойдаланишга топширилди. Тантанали очилиш маросимида ташкилотнинг Ўзбекистондаги ваколатхонаси раҳбари Мунир Мамедзаде, иммунизация дастури бўйича раҳбар Умиджон Худайқуловлар иштирок этдилар.\n–Аҳоли саломатлиги масаласи барчамизнинг олдимизда муҳим вазифа бўлиб турган айни паллада вакциналар ва иммунизация бўйича ҳиссамизни қўшаётганимиздан мамнунмиз, - деди Мунир Муҳаммедзаде. – Келгуси йилда фаолиятимизни янада ривожлантириб, масъул ходимларнинг бу борадаги билим-кўникмаларини оширишни режалаштиряпмиз. Электронлаштириш жараёнида музлатгич вакциналар контейнерлари ва музлатиш камераларидан фойдаланишда зарур бўладиган қўлланмалар тақдим этамиз. Мутахасислар томонидан семинарлар ташкил этилади.\nНаргизахон Абдуқаюмова эпидемологик шифокор. У иш шароитининг янада қулай бўлганлигидан хурсанд.\n–Замонавий совутгич камераларида вакциналар барча тартиб- қоидаларга амал қилган ҳолда сақланади, – деди суҳбатдошимиз. – Янги омборхона ҳароратни кўрсатиб турувчи, электр энергиясини бир маромда ушлавчи қурилмалар билан таъминланган. Аввалги музлатгичларимизда электр ўчган пайтлари сифати йўқолмасин деб унисидан бунисига олишга тўғри келарди. Энг муҳими сиғим масаласидаги муаммолар йўқолди.\nДаволаш профилактика муассасаларидаги эмлаш пунктларида вакциналарни ташиб кетиш, сақлашда совуқлик занжири қоидаларига амал қилиниши зарур. Вилоятимиз бўйлаб стализаторлар, термосумкалар тарқатилди. “JAC” русумли авторефрижиратор, 16 дона “CHANGAN” минивен машиналари олиб келинди. Бошқарма иммунопрофилактика бўлими ходимлари жойларда эмлаш ишларини амалга оширилишининг мониторингини олиб бориш ва фойдаланишлари учун “LADA VESTA” ҳамда “PEHO” атомобиллари билан таъминланди.\nГАВИ лойиҳаси доирасида амалга оширилаётган ушбу ишлар нафақат соҳа ривожи, энг аввало, аҳолимизнинг соғлом ҳаёт кечиришларига хизмат қилаётгани айни ҳақиқат.\nНуржахон ЙЎЛДОШЕВА олган суратлар.